text:
“Amtasipjjapunim, nayajj sapürupuniw jumanakampïskta”
“Amtasipjjapunim, nayajj sapürupuniw jumanakampïskta akapachan tukusiñapkama.” (MAT. 28:20)
1. 1) Trigompit qorampit Jesusajj mä uñachtʼäwipan parlkäna uka toqet mä qawqha arunakamp qhanañchtʼam. 2) ¿Ukajj kamsañs muni uk kunjamsa Jesusajj qhanañchtʼäna?
JESUSAJJ Diosan Apnaqäwipat parlkäna uka uñachtʼäwipanjja, trigo phawiri mä jaqeta ukat mä uñisirin uka suma jatha phawatapar jan wali qora jathampi phawantiritwa parläna. Ukat qorajj trigot sipans jukʼampiw jilanti, ukampis yapunejj uywatanakapar akham sänwa: “Aliskpan sam, kunapachatejj yawthapiñ [jan ukajj apthapiña] horasajj purinkan ukkha[kama]” sasa. Apthapiñ horasajj purini ukhajja, qorajj phichhantatäjjewa ukat trigojj sumarak imasjje. Ukajj kamsañs muni uk Jesús pachpaw qhanañchäna (Mateo 13:24-30, 37-43 liytʼasiñapawa). ¿Kunsa uka uñachtʼäwejj qhanstayi? ( “Trigompi qorampi” siski uka recuadro uñjjattʼam.)
2. 1) ¿Kuntï yapuchirin yapupan paski ukajj kunsa uñachtʼayi? 2) Jesusan uñachtʼäwipatjja, ¿kuna tiempotsa parlaskañäni?
2 Kuntï yapuchirin yapupan paskäna ukajja, kunjamsa ukat kunapachas Jesusajj aka Oraqet trigor uñtasit jaqenakaru, mä arunjja, Jesusamp chika apnaqanipkani uka ajllit cristianonakar apthapini ukwa uñachtʼayaskäna. Phawañajj Pentecostés 33 maranwa qalltäna. Ukat apthapiñ horasajja, akapacha tukuya urunakan jakapki uka ajllitanakajj qhep qhepa sellompi chimputäpkani ukat alajjpachan jakañatak jaktayatäpkani ukhaw tukuyani (Mat. 24:31; Apo. 7:1-4). Kunjamtï alto qollu patat uñtanisajj kunanakas uka jakʼanakan utjki ukanak qhan uñjtanjja, ukhamarakiw Jesusan uka uñachtʼäwipajj kunanakas niy 2.000 maranakan pasaski ukanak amuytʼañatak yanaptʼistu. ¿Kunanakatï Reino toqet pasaski ukanakat kunsa jiwasajj amuytanjja? Jesusan uñachtʼäwipanjja, phawaña horasata, jiltañ horasata ukat yawthapiñ horasatwa parli. Ukampis aka yatichäwinjja, yawthapiñ horasatwa jilpach parlaskañäni. *
JESUSAMP SUMA UÑJATÄPJJEWA
3. 1) Khä 100 mara qalltanakanjja, ¿kunas pasäna? 2) Mateo 13:28 qellqatarjamajja, ¿kunsa jisktʼapjjäna, ukat khitinakas uk jisktʼapjjäna? (Qhanañchtʼäwip uñjjattʼarakim.)
3 Khä 100 mara qalltanakanwa, “qorajja” qhanpach uñstäna, kunapachatï kʼari cristianonakan utjatapajj akapachan qhan amuyasjjäna ukha (Mat. 13:26). Kimsa patak maranakanjja, ajllit cristianonakat sipansa, kʼari cristianonakaw waljapjjäna. Amtañäni, Jesusan uñachtʼäwiparjamajja, uywatanakajj jan wali qoranak apsupjjeristi sasaw yapunir sapjjäna (Mat. 13:28). * ¿Kamsäns uywiripajja?
4. 1) ¿Kuntï Jesusajj siskäna ukajj kunsa uñachtʼayi? 2) ¿Kunapachas trigor uñtasit cristianonakajj qhan amuyasjjäna?
4 Trigompit qorampit parlkasajja, Jesusajj akham sänwa: “Aliskpan sam, kunapachatejj yawthapiñ horasajj purinkan ukkha[kama]” sasa. Uka arunakapajja, nayrïr patak maranakat jichhakamas trigor uñtasit ajllit cristianonakajj aka Oraqen utjapunitapwa uñachtʼayi. Ukjja, kuntï Jesusajj arkirinakapar qhepat siskäna ukarjamaw ukham sistanjja, jupajj akham sänwa: “Nayajj sapürupuniw jumanakampïskta akapachan tukusiñapkama” sasa (Mat. 28:20). Ukhamajja, ajllit cristianonakajj sapürupuniw akapach tukusiñapkamajj Jesusamp jarkʼaqatapjjañapäna. Ukat niyakejjay qorar uñtasit kʼari cristianonakajj walj utj-jjchïnjja, uka walja tiempon khitinakay trigor uñtasit cristianöpjjchïna uk janiw sum yatktanti. Ukampis yawthapiñ horasajj janïr purinkipan 30 maranak nayrajja, trigor uñtasit cristianonakajj khitinakäpjjänsa ukajj qhanaw amuyasjjäna. ¿Kunjamatsa amuyasjjäna?
MÄ KHITATAW THAK WAKICHI
5. ¿Kunjamsa Malaquiasan profeciapajj nayrïr patak maranakan phoqhasïna?
5 Kuntï Jesusajj trigompit qorampit uñachtʼäwipan parlkäna ukarjamajja, kunanakas pasañapäna uk walja maranaka nayraw Jehová Diosajj Malaquías profetap toqe qhanañchäna (Malaquías 3:1-4 liytʼasiñapawa). Bautisir Juanaw ‘thaki wakichiri khitatänjja’ (Mat. 11:10, 11). Jupajj 29 jichha pach maran jutkäna ukhajja, Israel markan taripatäñapaw jakʼankjjäna. Ukatjja, Jesusaw payïr khitatarakïnjja. Jupaw Jerusalenankir templo pay kuti jan wali luräwinakat qʼomachäna: nayraqatjja, aka Oraqen yatiyañ qalltkasa ukat yaqsti yatiyañ niya tukuyañampiskäna ukharaki (Mat. 21:12, 13; Juan 2:14-17). Ukhamajja, Jesusan qʼomachañapatakejj tiempow munasïna.
6. 1) ¿Malaquiasan profeciapajj kunapachas jukʼamp sum phoqhasïna? 2) ¿Kuna tiemponsa Jesusajj Diosan uttʼayat templop uñjäna? (Qhanañchtʼäwip uñjjattʼarakismawa.)
6 ¿Malaquiasan profeciapajj kunapachas jukʼamp sum phoqhasïna? Khä 1914 mara janïr purinkipan walja maranak nayrajja, Charles Taze Russell ukat yanapirinakapampejj Bautisir Juanjamarakiw irnaqtʼapjjäna. Ukham irnaqtʼasajja, Biblian cheqa yatichäwinakapwa qhanstayapjjäna. Bibliat Yatjjatirinakajja, Criston loqtasïwipajj kunsa cheqpachapuni sañs muni, infierno yatichäwejj kʼarïtapa ukat ‘markanakar tiempojj churatäkäna’ ukan tukusiñapajj jakʼankatapwa qhanstayapjjäna. Ukhamäkchïnsa, Criston arkiripäpjjtwa siri religionanakajj waljaw utjäna. Ukatwa aka wakiskir jisktʼar qhanañchañajj wakisïna: Uka religionanakatjja, ¿kawkïris trigor uñtasitänjja? Uk qhanstayañatakejja, Jesusajj 1914 maranwa Diosan uttʼayat templop uñjañ qalltäna. Uk uñjañatakisa ukat qʼomachañatakis tiempow munasïna; 1914 marat 1919 qallta marakama. *
UÑJAÑA UKAT QʼOMACHAÑ TIEMPO
7. Jesusajj Diosan uttʼayat templop 1914 maran uñjañ qalltkäna ukhajj ¿kunsa jikjjatäna?
7 Jesusajj Diosan uttʼayat templop uñjañ qalltäna ukhajj ¿kuns jikjjatäna? Bibliat taqe chuyma Yatjjatir mä jiskʼa gruporuw jikjjatäna, jupanakajj 30 maranak jilaw chʼamapsa ukat qollqepsa Diosan arunakap yatiyañatakejj apstʼasipjjatayna. * Jupanakajj jukʼanikïpkchïnsa, Supayan qoranakapampi jan aynachtʼatäpjjatap jikjjatasajj Jesusasa ukat angelanakas wal kusisipjjpachäna. Ukampis ‘Leví tribur qʼomachañaw’ wakisïna, mä arunjja ajllitanakaruw qʼomachasiñapäna (Mal. 3:2, 3; 1 Ped. 4:17). ¿Kunatsa?
8. ¿Kunas 1914 mara qhepat pasäna?
8 Khaya 1914 mara janïr tukuskipanjja, Bibliat Yatjjatirinakajj alajjpachar jan sarapjjatapat yaqhepajj wali aynachtʼataw jikjjatasipjjäna. Ukat 1915, 1916 maranakanjja, Diosan jan markapankirinakaw yatiyañ toqet aynachtʼayañ munapjjäna. Ukat Russell jilatajj octubre 1916 maran jiwjjäna uka qhepatjja, Diosan markap taypin kunaw jan waltʼayasiñanakajj utj-jjäna. Watch Tower Bible and Tract Society ukankir paqallqo sarayirinakat pusiniw Rutherford jilatan pʼeqtʼañapatak amtapkäna uka contra saytʼapjjäna. Ukat jupanakaw jilat kullakanakar tʼaqanoqtayañ munapjjäna, ukampis agosto 1917 maranwa Betelat sarjjapjjäna, ukhamatwa qʼomachasïna. Ukhamarusa, Bibliat Yatjjatirinakat yaqhepajja, jaqeruw ajjsarapjjäna. Ukhamäkchïnsa, tamjamajj Jesusan qʼomachäwiparojj taqe chuymaw iyawsapjjäna ukat kuntï lurapjjañapäkäna ukwa lurapjjarakïna. Ukatwa Jesusajj jupanakar trigor uñtasit cheqa cristianonakarjam uñjäna, ukampis kʼari cristianonakarojj jan walitwa uñjäna, ukat cristianöpjjtwa sapki uka kʼari religionanakarojj ukhamarakiw jan walit uñjäna (Mal. 3:5; 2 Tim. 2:19). ¿Kunas ukat pasäna? Uk yatiñatakejja, trigompit qorampit uñachtʼäwit qalltan parlkayätan uka toqet yatjjataskakiñäni.
¿YAWTHAPIÑ HORASAJJ QALLTKÄNA UKA QHEPAT KUNAS PASÄNA?
9, 10. 1) Yawthapiñ horasatjja, ¿kunsa jichhajj yatjjataskañäni? 2) ¿Yawthapiñ horasan kunas nayraqat apthapisi?
9 “Yawthapiña horasasti akapach tukuskan uka uruwa” sasaw Jesusajj säna (Mat. 13:39). Yawthapiñ horasajj 1914 maranwa qalltawayi. Uka tiempon kunanakaw pasani säns Jesusajj uk phesqa toqet yatjjatañäni.
10 Nayrïri: qoraw apthapisi. Jesusajj akham sänwa: “Yawthapiñ horasajj purinkan ukkhaw [yawthapirinakar] khitäjja uka qoranak nayraqat apsuñapataki, ukatsti marqa marqa wakichtʼasi[ñapataki]” sasa. Ukat 1914 mara qhepatjja, qorar uñtat kʼari cristianonakarojj angelanakaw apthapiñ qalltäna, ukhamatwa ajllit cristianonakajj jupanakat yaqhachatäpjjäna, jupanakajj “Diosan ajllit wawa[naka]parakiwa” (Mat. 13:30, 38, 41).
11. Jichhürunakkamasa, ¿kunansa cheqa cristianonakajj kʼari cristianonakat mayjäpjje?
11 Apthapiñajj nayrar sarantaskakïna ukhajja, uka pä gruponakajj qhanaw amuyasjjäna (Apo. 18:1, 4). Ukat 1919 maratakejja, Jachʼa Babilonian aynachtʼatapajj qhanaw amuyasïna. ¿Kunansa cheqa cristianonakajj kʼari cristianonakat mayjäpjje? Diosan arunakap yatiyañana. Bibliat Yatjjatirinakat pʼeqtʼirinakajja, Diosan Reinopat yatiyir sarañajj kunja wakiskirisa ukwa qhanstayapjjäna. Amuytʼañataki, To Whom the Work Is Entrusted (Khitinakarus ak lurañ confiyasi) sat qellqatajj 1919 maran apsuskäna ukanjja, taqe ajllit cristianonakaruw utat uta yatiyir sarapjjañapatak chʼamañchtʼasïna. Ukan akham sänwa: “Lurañajj waljapuniwa, ukampis Tatitutakiwa, ukat yanapapampiw phoqhañäni. Jumanakaw uka aski luräw katoqapjjtajja” sasa. ¿Ukarjam phoqhapjjänti? Uka marat aksarojja, Bibliat Yatjjatirinakajj jukʼampiw yatiyawayapjje sasaw Yatiyañataki revistajj 1922 maran yatiyäna. Ukhat mä jukʼa tiemporojja, uka cristianonakajj utat uta yatiyirit uñtʼatäjjapjjänwa, ukat jichhürunakkamas ukhamat uñtʼatakïsipkiwa.
12. ¿Kunapachatsa trigor uñtasit cristianonakar apthapisi?
12 Payïri: trigow apthapisi. Jesusajj akham sasaw angelanakapar säna: “Trigsti pirwaru apthapipjjam” sasa (Mat. 13:30, MT). Ukat 1919 maratpachaw ajllit cristianonakajj Diosampi wasitat sum uñjata cristian tamar apthapitäpjjäna. Ukhamajja, aka qhepa urunakan jakir ajllit cristianonakatakejja, kunapachatï alajjpachan jakapjjañapatak jaktayatäpkani ukhaw jupanakar apthapiñajj tukuyjjani (Dan. 7:18, 22, 27).
13. Apocalipsis 18:7 qellqatajja, ¿kunsa Jachʼa Babiloniata ukat cristianöpjjtwa siri kʼari religionanakat qhanañchi?
13 Kimsïri: wararipjjaniwa, laka chʼakhsa tʼurusipjjarakiniwa. Angelanakajj qoranak marq marqa apthapiñ tukuyapjjani ukhajj ¿kunas pasani? Khitinakatï qorar uñtasitäpki ukanakajj kunjamansa jikjjatasipjjani uka toqet parlkasajja, Jesusajj akham sänwa: “Ukanwa wararipjjani, laka chʼakhsa tʼurusipjjarakini” sasa (Mat. 13:42). ¿Ukajj jichhürunakanti pasaskpacha? Janiwa. Jichhürunakanjja, cristianöpjjtwa siri kʼari religionanakajj Jachʼa Babilonia taypinkirinakjamajj qʼañu warmjamarakiw akham sasipki: “Akan nayajj mä reinar uñtata qontʼatäsktwa, janiw ijmäkti, janirakiw tʼaqheskäsa” sasa (Apo. 18:7). Jupanakas munañanïpkaspa ukhamwa amuyasipjje, ukat ‘mä reinar uñtatas’ marka apnaqerinakjjar ‘qontʼatäkaspa’ ukhamwa jachʼañchasipjje. Ukhamajj jichhürunakanjja, qorar uñtasit cristianonakajj janiw wararipkiti, jan ukasti jachʼañchasisipkiwa. Ukampis ukajj niyaw mayjtʼañampïski.
14. 1) ¿Kunapachasa ukat kunatsa kʼari cristianonakajj ‘laka chʼakhanakap tʼurusipjjani’? 2) ¿Mateo 13:42 qellqatat machaq amuytʼäwejj kunjamsa Salmo 112:10 qellqatan siski ukampejj pachpakïpjje? (Qhanañchtʼäwip uñjjattʼam.)
14 Jachʼa tʼaqhesïwi tiempon taqpach kʼari religionanakajj tukjatäpkani uka qhepatjja, khitinakatï ukar arkapkäna ukanakajj ukaruw imantasiñatak tʼijtapjjani, ukampis janiw kawkin imantasiñsa jikjjatapkaniti (Luc. 23:30; Apo. 6:15-17). Ukatjja, tukjäwit jan kunjam qhespiyasiñ amuyasisajja, jan kun kamachirjamäsaw wal wararipjjani ukat coleratas ‘laka chʼakhanakap tʼurusipjjani’. Ukat Jesusajj kunjamtï jachʼa tʼaqhesïwi tiempot arsuwaykänjja, jupanakajj uka tiemponwa “wal jachapjjani” (Mat. 24:30; Apo. 1:7). *
15. ¿Qorampejj kunas pasani, ukat kunapachas ukajj pasani?
15 Pusïri: nina aqkis uka hornoruw jaqontatäpjjani. ¿Marq marqa wakichtʼat qorampejj kunas pasani? Angelanakajj “nina aqkis uka hornoruw jaqontapjjani” (Mat. 13:42). Ukhamajj wiñayatak tukjatäpjjaniwa. Ukatjja, khitinakatï kʼari yupaychäwir arkapjjäna ukanakajj jachʼa tʼaqhesïwi tiempo tukusini ukhaw tukjatäpjjani, mä arunjja, Armagedonana (Mal. 4:1).
16, 17. 1) Jesusajj profeciap tuktʼaykasajj ¿kun pasañapsa arsuwayi? 2) ¿Jesusan arunakapajj jichhaw phoqhasiskani sasajj kunatsa sissna?
16 Phesqëri: aski jaqenakajj wal qhanapjjani. Jesusajj akham sasaw profeciap tuktʼayi: “Ukapachajj aski jaqenakajj Awkipan qhapaq markapanjja intjamaw qhanapjjani” sasa (Mat. 13:43, MT). ¿Kunapachasa ukat kawkinsa ukajj pasani? Uka arunakajj jichhaw phoqhasiskani. Jesusajj janiw jichhürunakan aka Oraqen phoqhasiñapat parlkänti, jan ukasti jutïr urunakanwa alajjpachan phoqhasini, uka toqetwa parlaskäna. * Kunatsa ukham sistanjja uk pä toqet amuytʼañäni.
17 Kunapachas ukajj pasani uk nayraqat amuytʼañäni. Jesusajj akham sänwa: “Ukapachajj aski jaqenakajj [...] intjamaw qhanapjjani” sasa. ‘Ukapacha’ sasinjja, ‘qorajj nina aqkis uka hornoru jaqontatäniwa’ siskäna uka tiempotwa parlaski. Ukajja, jachʼa tʼaqhesïwi tukuyaruw pasani. Ukhamajja, uka pachpa tiemponwa ajllitanakajj ‘qhanapjjarakini’. Jichhajj kawkinsa pasani uk amuytʼarakiñäni. Aski jaqenakajj “Awkipan qhapaq markapan[wa]” qhanapjjani sasaw Jesusajj säna. ¿Ukajj kun sañs muni? Jachʼa tʼaqhesïwin qalltap tukuyjjani uka qhepatjja, ajllitanakat aka Oraqenkasipki ukanakajj qhep qhepa selljja katoqjjapjjaniwa. Ukhamajja, Jesusajj jachʼa tʼaqhesïwit parlkäna uka profeciaparjamajja, ajllitanakajj alajjpachar apthapitäpjjaniwa (Mat. 24:31) Ukanwa jupanakajj qhanapjjani, “Awkipan qhapaq markapa[na]”. Ukat Armagedón jachʼa chʼajjwäwi pasatatjja, Jesusan noviapjamaw ‘Corderon casarasïwipan’ kusisipjjani (Apo. 19:6-9).
¿KUNJAMSA YANAPTʼISTU?
18, 19. Jesusan uñachtʼäwipajj trigompit qorampit parlki uk sum amuytʼañajj ¿kunjamsa sapa maynir yanaptʼistu?
18 Jesusan uñachtʼäwipajj kuntï qhanañchkistu uk sumpach amuytʼañajj aka kimsa toqetwa yanaptʼistu. Nayraqatjja, jukʼamp sum amuytʼasirïñatakiw yanaptʼistu. Jesusan uñachtʼäwipajj kunatsa Jehová Diosajj jan walinak ukhamak uñjaskpacha ukwa qhanañchtʼistu. Jupajja, “wali llampʼu chuymampi[w] tʼunjañataki wakiyata qʼapisiñ vasonaka[r]” aguantawayi, ukhamat “khuyapayasiña vasonaka[r]” wakichañataki, jupanakaw trigor uñtasitäpjje (Rom. 9:22-24, MT). * Ukatjja, Diosar jukʼamp atinisiñatakiw chʼamañchtʼistu. Niyakejjay aka pachan tukusiñapajj jakʼachasisinkchejja, uñisirinakasajj jukʼampiw jiwas contra saytʼapjjani, ukampis ‘janiw atipjkistaniti’ (Jeremías 1:19 liytʼasiñapawa). Jehová Diosajj kunjamtï trigor uñtasit cristianonakar nayratpach jarkʼaqawaykejja, ukhamarakiw jiwasarojj jarkʼaqestani ukat “sapürupuniw” Jesús toqe ukat angelanakap toqe jiwasampïskani (Mat. 28:20).
19 Ukjjarojja, trigor uñtat cristianonakajj khitinakapjjesa uk amuytʼañwa Jesusan uñachtʼäwipajj yanaptʼarakistu. ¿Kunatsa ukajj wali wakiskirejja? Khitinakas trigor uñtasit cristianonakäpjje uk sum amuyañajja, qhepa urunakat Jesusajj arsuwaykäna uka profeciapan kuntï jisktʼkäna ukar qhanañchtʼañatakiw yanaptʼistu. Jupajj akham sasaw jisktʼäna: ‘¿Khitiraki amuyasiri cheqap uywatasti?’ sasa (Mat. 24:45, MT). Uka jisktʼarojj jutïr pä yatichäwinwa sum qhanañchasini.
^ tʼaqa 2 2 tʼaqa: Jesusan uñachtʼäwipajj kunanakampsa sañ muni uk amtañatakejja, “Intjamaw Diosan munañap phoqerinakajj qhanapjjani” siski uka yatichäw liytʼañamatakiw chʼamañchtʼanipjjsma. Ukajja, Yatiyañataki marzo 15, 2010 revistanwa jikjjatasi.
^ tʼaqa 3 3 tʼaqa: Niyakejjay Jesusan apostolonakapajj jiwatäjjapjjchïnjja, Jesusan uñachtʼäwiparjamajj aka Oraqen jiltʼapkäna uka ajllitanakarojj janiw uywatanakamp saskänti, jan ukasti trigomp sasipjjänwa, ukhamasti uywatanakajj angelanakamp sasiwa. Ukat qhepatjja, khitinakatï qora apthapipki ukanakajja, angelanakampi sasiwa sasaw Jesusajj uñachtʼäwipan qhanañchäna (Mat. 13:39).
^ tʼaqa 6 6 tʼaqa: Ukajj machaq qhanañchtʼäwiwa. Nayrajj 1918 maranwa Jesusajj Diosan uttʼayat templo uñjir jutäna sasaw amuyayätanjja.
^ tʼaqa 7 7 tʼaqa: Khaya 1910 marat 1914 marakamajja, Bibliat Yatjjatirinakajj niya 4.000.000 libronaka ukat 200.000.000 jila tratadonaka ukat folletonakwa jaqenakar lakirapjjatayna.
^ tʼaqa 14 14 tʼaqa: Akajja, Mateo 13:42 qellqatat machaq qhanañchtʼäwiwa. Nayrajja, qellqatanakasan akham sasaw qhanañchasïna: kʼari cristianonakajj walja maranakaw ‘wararisipki, laka chʼakhanakapsa tʼurusisipkaraki’, kunattejj ‘Supayan wawanakapätapwa’ ‘Diosan ajllit wawanakapajj’ qhanstayapjje, ukatwa wararisipki sasa (Mat. 13:38). Ukampis ak amuyañasawa, laka chʼakhanakap tʼurusisipki siski ukajj tukjäwi tiempotwa parlaski (Sal. 112:10).
^ tʼaqa 16 16 tʼaqa: Daniel 12:3 qellqatan akham siwa: “Wali amuytʼani jaqenakasti [ajllit cristianonakasti], [...] alajjpach qhanjamaw kʼajapjjarakini”. Aka Oraqenkkasajja, jupanakajj Diosan arunakap yatiyasaw qhanjam kʼajapjje. Ukhamajja, Mateo 13:43 qellqatan siski ukarjamajja, kunapachatï Diosan Reinopankjjapjjani ukhaw wal qhanapjjani. Ukampis nayrajja, uka pä qellqatajj Diosan arunakap yatiyañ tiempotwa parlaski sasaw amuyayätanjja.
^ tʼaqa 18 18 tʼaqa: Jehová Diosar jakʼachasipjjañäni sat librot 288 ukat 289 jananak uñjjattʼäta.


c: text/html

text:
YATIYAÑATAKI (CONGREGACIONAN YATJJATAÑATAKI) Noviembre 2016
Aka revistajja, 2016 maran diciembre phajjsin 26 uru saraqatat 2017 enero 29 urukamaw taman yatjjatasiskani.
Mä arumpikiw ¡chʼamañchtʼapjjäna!
¿Kunjam arunakampis Jesusajj yaqhanakar parltʼirïna?
“Maynit maynikam sapüru chʼamachtʼasipjjam”
¿Kunatsa mayninakar chʼamañchtʼañajj wakisi? Mayninakar chʼamañchtʼañ toqetjja, ¿kunsa Jehová Diosatsa, Jesusatsa, Pablotsa yateqsna? ¿Kunjamsa mayninakar chʼamañchtʼasma?
Diosan Arupar istʼasajja, Diosan markapajj mayachtʼatawa
Jehová Diosaw taqe kunsa suma organistʼata lurtʼawayi. Jupat yateqasisajja, ¿markapajj organistʼatäñaparakiti?
Diosan Arup wali askit uñjapjjañäni
Diosan servirinakapajja, Biblian jikjjataski uka arunakarjam sarnaqasasa, Diosat jan jitheqtasasa, walja bendicionanak katoqapjje.
“Lurañasti wali jachʼawa”
Jumajj yanaptʼarakismawa.
Diosaw markapar chʼamakat irpsüna
Diosan markapajj Jachʼa Babiloniamp katuntataw payïr patak maranakan uñjasïna sasajja, ¿kunatsa sistanjja? ¿Kunjamsa ukat kunapachas cheqa yatichäwinak yatjjatañ qalltapjjäna?
Kʼari religionat mistupjje
¿Kunapachas Diosan markapajj Jachʼa Babiloniat mistjjäna?
“Gran Bretaña markankiri jilat kullakanaka, ¡sartasipjjam!”
Gran Bretaña markanjja, janiw jilat kullakanakajj tunka maranakan jiljjattapkänti. Ukampis qhepat janiw ukhamäjjänti.

robotstxt: allowed

filter: keep


text:
¿Khitinakarus jachʼañchañasa?
“¡Yupaychañasa, jachʼañchäwisa, jachʼa kankañasa, munañanïñasa, khititejj tronon qontʼatäki ukar churatäpan, ukhamarak Corderorusa wiñayan wiñayapataki!” (APO. 5:13).
QʼOCHUNAKA: 9, 108
1. ¿Kunatsa maynir respetompi uñjtanjja, ukat kunsa aka yatichäwin yatjjataskañäni?
¿KUNJAMSA jaqenakar respetatas uñachtʼaytanjja? Sum uñjasaw jupanakar respetatas uñachtʼaytanjja. Niya jila partejja, luratanakap uñjasa, jan ukajj wali wakiskir luräwinïtap uñjasaw maynir respettanjja. Aka yatichäwinjja, khitinakarus jachʼañchañasa ukhamarak respetompi uñjañasa ukwa yatjjataskañäni.
2, 3. 1) ¿Kunatsa Jehová Diosar jachʼañchasiñapa? (Aka janankir dibujo uñjjattʼäta). 2) ¿Apocalipsis 5:13 qellqatarjamajj khitis corderojja, ukat kunatsa jachʼañchatäñapa?
2 “Tronon qontʼatäki” ukasa ukhamarak ‘Corderosa’ jachʼañchatäñapawa sasaw Apocalipsis 5:13 qellqatajj qhanañchi. “Tronon qontʼatäki” ukajj Jehová Diosawa. Apocalipsis 4 jaljanjja, “wiñayan wiñayapataki” jakiri Jehová Diosajj kunatsa jachʼañchatäñapa ukwa jilïr angelanakajj qhanañchapjje. Jupanakajj akham sapjjewa: “Tata, nanakan Diosajja, jumajj askïtawa jachʼañchäwi, gloria, ukhamarak munañanïña katoqañatakejja. Jumaw taqe kuns ina chʼusat lurtajja, munañamatarakwa taqe kunas jakaskaraki, juman uskutarakiwa” sasa (Apo. 4:9-11).
3 Apocalipsis 5:13 qellqatan ‘Cordero’ siski ukajja, Jesucristowa. ¿Kunjamatsa uk yattanjja? Jesusajj aka Oraqenkkäna ukhajja, jupajj ‘Diosan Corderopa, akapachan juchap qʼomachiri’ sasin uñtʼatänwa (Juan 1:29). Ukatwa Jesusarojj jachʼañchañasa. Kunjamtï yatktanjja, janiw khiti reyis markap laykojj Jesusjam jiwawaykiti. Maysa toqetjja, Jesusajj ‘reyinakana Reyipa, tatitunakans Tatitupawa’, ukatwa jachʼañchatäñapajj wakisiraki (1 Tim. 6:14-16, NM). Inas Diosan jilïr angelanakapjam amuyarakstan, jupanakajj akham sapjjänwa: “Kawkïri Corderotejj jiwayatäkäna ukajja, askiwa munañanïñataki, qamir kankaña, yatiñ kankaña, chʼamanïña, wali aytatäña, jachʼachatäña, yupaychatäña katoqañatakisa” sasa (Apo. 5:12).
4. ¿Kunatsa Jehová Diosampiru Jesusampir jachʼañchañasa?
4 Juan 5:22, 23 qellqatanjja, Jehová Diosaw Cristorojj jaqenakan juezapat uttʼayi sasaw qhanañchi. Ukatwa Jesusan jachʼañchatäñapajj wakisiraki. Kunapachatï Jesusar jachʼañchktan ukhajja, Jehová Diosarus jachʼañchksna ukhamawa. Jesusampiru ukhamarak Jehová Diosampiru jachʼañchasajja, wiñay jakañwa katoqsna (Salmo 2:11, 12 liytʼañataki).
5. ¿Kunatsa taqe jaqenakajj respetatäñapa?
5 Jehová Diosajj “jupar uñtasitwa” jaqenakar lurawayi (Gén. 1:27). Niyakejjay jaqenakajj Diosar uñtasit luratästanjja, Jupjam chuymanirakïsnawa. Sañäni, taqeniw munasiri, khuyaptʼayasiri, sinttʼasiri jaqësna. Taqenirakiw concienciani luratätanjja, ukaw kunas wali, kunas jan walïki ukhamarak kunas cheqa, kunas jan cheqäki uk amuyañatak yanaptʼistu (Rom. 2:14, 15). Jaqenakat waljaniruw kunatï qʼomäki, sumäkaraki ukajj gusti, taqenimpis suman jakasiñ munapjjaraki. Jehová Diosaw ukham Diosajja, Jupajj yäparuw taqe kuns apnaqe, sumankañ Diosarakiwa. Ukhamasti taqe jaqenakaw Jehová Diosat yateqasiñatak luratäpjje. Ukatwa jaqenakar respetompi uñjañasa (Sal. 8:5).
TAQENIR RESPETAPJJAÑÄNI
6, 7. ¿Kunatsa Jehová Diosan Testigonakapampi yaqha jaqenakampejj jan kikpäpki?
6 Taqe jaqenakaw respetomp uñjatäñapa, ukampis Supayan apnaqat aka pachanjja, jaqenakar respetompi uñjañat sipansa, jila partejj jaqe masiparukiw jachʼañchjjapjje. Sañäni, waljaniw yaqhep chachanakaru ukhamarak warminakaru idoloparjam uñjapjje. Jehová Diosajj munkäna ukarjam respetompi uñjañat sipansa, diosarjamaw jachʼañchapjje. Kunjamtï politiconakasa, religión pʼeqtʼirinakasa, atletanakasa, peliculanakan uñstir jaqenakasa, ukat wali uñtʼat yaqha jaqenakas isisipki ukwa yateqasipjje, ukatsti jupanakjam sarnaqañwa munapjjaraki.
7 Diosan servirinakapajj janiw jaqenakarojj ukham jachʼañchktanti, ukham lurañajj jan walïtapwa amuytanjja. Jaqenakat yateqasis sarnaqañat sipansa, Jesucristot yateqasisaw sarnaqañasa (1 Ped. 2:21). Amtapuniñäni, jaqenakajj “taqeni jucha lurapjjatap laykusti Diosampejj janiw katoqatäpkiti” (Rom. 3:23). Ukhamasti, janiw mä jaqes jachʼañchatäñatakejj kunsa lurkiti. Kunapachatï jaqenakarojj wal jachʼañchtan ukhajja, Jehová Diosajj chuym usuyasi.
8, 9. 1) ¿Kunjamsa Jehová Diosan Testigonakapajj gobiernon trabajirinakar uñjapjje? 2) ¿Kunapachas autoridadanakar jan istʼjjtanjja?
8 Jaqenakarojj respetañasawa. Gobiernon trabajir jaqenakajj kunsa jiwasanak laykojj lurapjje uk amuytʼañäni. Jupanakajj markasan sum jakasiñasatakiw yanaptʼapjje, jaqenakatakejj kunatï wakiski ukanakatwa llakisipjjaraki, ukham lurapjjatapajj wal yanaptʼistu. Gobiernon trabajirinakarojj ‘autoridadanakarjam’ uñjapjjam sasaw apóstol Pablojj cristianonakar säna. Leyinakap phoqapjjam sasaw sarakïna, ukatsti, “impuesto manüpktas ukjja phoqhapjjam” “yäqañäki ukarojj yäqapjjam” jan ukajj respetapjjam sarakïnwa (Rom. 13:1, 7).
9 Jehová Diosan Testigonakapajja, gobiernon trabajirinakar respetompi uñjañatakiw chʼamachastanjja. Taqpach markanakan leyinakapajj janiw kikpäkiti, costumbrenakapas mayj mayjarakiwa. Kawki markankkasas gobiernon mayitanakap phoqapuntanwa. Ukampis Jehová Diosan munañap contra lurayañ munapjjestu ukhajja, janiw istʼjjtanti. Jan ukasti jaqenakar istʼañat sipansa, Jehová Diosaruw istʼtanjja ukhamarak jachʼañchtanjja (1 Pedro 2:13-17 liytʼañataki).
10. ¿Kunsa Jehová Diosan nayra servirinakapat yateqassna?
10 Jehová Diosan nayra servirinakapajj autoridadanakar respetompiw uñjapjjäna, jupanakatwa yateqasiñasa. Ukatakejj Joseampita Mariampit amuytʼañäni. Romanonakajj qhawqha jaqenakas utjäna uk yatiñataki mä censo lurapkäna ukhajja, Mariajj ususiñampïskchïnsa Joseampiw Belén markar viajipjjäna, ukhamatwa autoridadanakar istʼapjjatap uñachtʼayapjjäna (Luc. 2:1-5). Apóstol Pablojj marka apnaqerinakarojj respetompiw uñjarakirïna. Mä kutejja, jan walsa lurkaspa ukham amuyasaw juchañchapjjäna. Ukatwa rey Herodes Agripa II (segundo) ukhamarak Judea marka apnaqeri Festo nayraqatan wali respetompi arstʼasïna (Hech. 25:1-12; 26:1-3).
11, 12. 1) ¿Kunatsa religión pʼeqtʼirinakarojj jan jachʼañchktanjja? 2) ¿Kunjamsa mä Testigojj Austria markan gobiernon trabajir chacharojj uñjäna, ukat kunas pasäna?
11 ¿Religión pʼeqtʼirinakat kamsaraksnasa? ¿Jupanakarojj jachʼañchañasäspati? Kunjamtï taqe kasta jaqenakar respetomp uñjktanjja, uka kikpaw jupanakar uñjaraktanjja, janiw mayninakat sipansa jukʼamp wakiskirïpkaspas ukham uñjktanti. ¿Kunatsa? Religión pʼeqtʼirinakajj Diosatsa, Bibliatsa kʼarinak yatichapjje. Jupanakajj kʼari chuymani juykhunakäpjjewa sasaw Jesusajj säna (Mat. 23:23, 24). Maysa toqetjja, gobiernon trabajirinakarojj wali respetompi uñjañasawa. Awisajja, jupanakajj yanaptʼapjjestuwa.
12 Heinrich Gleissner abogadojj Austria markanwa gobiernon trabajäna. Segunda Guerra Mundial ukanjja, nazismo partidonkirinakaw katuntapjjäna ukatsti campo de concentración satäkis ukaruw trenat apapjjäna. Ukanwa Diosan arunakap taqe chuyma yatiyir Leopold Engleitner jilatar uñtʼäna, jupajj Austria markatarakïnwa. Engleitner jilatajj wali respetompiw creencianakap Bibliamp qhanañchtʼäna, Gleissner abogadojj sum istʼarakïna. Guerrajj tukuyjjäna ukhajja gobiernon trabajirjamajj Austria markankir Testigonakarojj yanaptʼänwa. Testigonakajj gobiernon trabajirinakar wali respetompi uñjapjjatapatjja kuna askinakas utjawayi uk inas jumajj mä qhawqhanak yatiraksta.
¿KHITINAKARUS RESPETOMPI UÑJAÑASARAKI?
13. ¿Khitinakarus respetompi uñjañasa, ukat kunatsa?
13 Jilat kullakanakarojj wali respetompiw uñjañasa. Ukatsti khitinakatï Diosan tamap pʼeqtʼapki uka jilatanakarus respetompiw uñjañasaraki, sañäni: Jilïr irpirinakaru, tamanak tumptʼirinakaru, sucursal sarayirinakaru, Oraqpachan Jilïr Irpirinakaru (1 Timoteo 5:17 liytʼañataki). Taqe jupanakaw Diosan markapat llakisipjje, ukatwa jupanakajj Diosan mä churäwipaw sasin Bibliajj qhanañchi (Efe. 4:8). Uka jilatanakarojj kuna markatäpasa, wali yatjjattʼatäpasa janisa, qollqenïpasa janisa wali respetompiw uñjtanjja. Nayra cristianonakajja tama sarayirinakarojj wali respetompiw uñjapjjerïna, jiwasajj ukhamarakiw tama sarayirinakarojj uñjañasa. Ukampis janirakiw angeläpkaspas ukham uñjañasäkiti, ni jiwasat jilankapkaspas ukhamsa uñjañasäkarakiti. Uka jilatanakajj Diosan markapar wal yanaptʼapjje, altʼat chuymanïpjjarakiwa ukatwa jupanakar wali respetompi uñjañasa (2 Corintios 1:24; Apocalipsis 19:10 liytʼañataki).
14, 15. ¿Kunatsa jilïr irpirinakajj religión pʼeqtʼirinakampi jan kikpäpki?
14 Jilïr irpirinakajj altʼat chuymanïpjjewa, jupanakajj janiw wali uñtʼatanakarjam uñjayasiñ munapkiti. Ukatwa religión pʼeqtʼirinakampejj jan kikpäpkiti. Josué chachan urunakapanjja, religión pʼeqtʼirinakajj janiw Diosan markap pʼeqtʼirinakjamäpkänti. Jupanakatjja, Jesusajj akham sänwa: “Manqʼañ horasanakasti suma cheqankañ munapjjaraki, ukhamarak sinagoganakansa jilïrinakan qonuñanakapan qontʼasiñ munapjjaraki. Callenakansti taqe jaqenakampirakiw aruntayasiñ munapjjaraki” sasa (Mat. 23:6, 7).
15 Jilïr irpirinakajj Jesusan arunakaparjamaw sarnaqapjje, jupajj sänwa: “Jumanakasti janiw ‘yatichiri’ sayasipjjañamäkiti, jumanakasti jilapuräpjjtawa; maynikirakiw Yatichirejja, ukasti Cristowa. Janiraki khitirus ‘awki’ sapjjamti akapachanjja, maya sapakiw Awkisajj taqetakis utji; jupasti alajjpachankiwa. Janiraki ‘jilïri’ sayasipjjamti, Cristo sapakiwa jilïrejja. Khititejj jumanakat taqet sipansa jukʼamp jachʼajja ukaw mayninakar serviñapa. Khititejj jachʼa jachʼa tukchi ukajj jiskʼachatäniwa, ukampis khititejj jiskʼachatächi ukajja jachʼañchatäniwa” sasa (Mat. 23:8-12). Jilïr irpirinakajj altʼat chuymanïpki, Jesusan arunakaparjam sarnaqapjjaraki ukhajja, jilat kullakanakajj munasiñampi ukhamarak wali respetompiw jupanakar uñjapjje.
16. ¿Kunatsa mayninakar respetompi uñjañatakejj chʼamachasiñasa?
16 Kunatsa taqenir wali respetompi uñjañajj wakisi ukjja, tiempompiw amuysna. Nayrïr cristianonakarojj ukaw pasarakïna (Hech. 10:22-26; 3 Juan 9, 10). Ukampis sapa mayniw chʼamachasiñasa. Jehová Diosajj mayninakar respetompi uñjañaswa muni, ukarjam lurañajj jiwasan askisatakiwa.
RESPETASIRÏÑAJJ YANAPTʼISTUWA
17. Autoridadanïpki ukanakar respetomp uñjañajja, ¿kunjamsa yanaptʼistaspa?
17 Markasan khitinakatï autoridadanïpki ukanakar respettan ukhajja, jan khitin jarkʼata yatiyañatakiw uka autoridadanakajj yanaptʼapjjestu. Bibliat yatiyktan ukatsa sumwa parlapjjarakispa. Ukaw Alemania markan walja maranak nayrajj pasäna. Birgit sat mä precursora kullakajja, jiskʼa imill wawapajj escuela tukuykäna uk uñjiriw saräna. Jehová Diosar serviri wawanakar yatichañajj wali askïnwa sasaw profesoranakajj kullakar sapjjäna. Testigon wawanakapaw aka escuelan sumäñapatakejj yanaptʼawayapjje sasaw sapjjarakïna. Birgit kullakasti jupanakar akham sänwa: “Wawanakajarojja, Diosan mayitanakaparjam sarnaqapjjañapatakiw yatichapjjta, ukhamatwa profesoranakar respetompi uñjañsa yateqapjjaraki” sasa. Mä profesorajja akham sarakïnwa: “Escuelantï taqpach wawanakajj Testigonakjamäpjjaspa ukhajja, yatichañajj jukʼampi sumäspawa” sasa. Testigonakan wawanakapar sum sarnaqer uñjasajja, walja semananak qhepat mä profesorajj kimsa uru jachʼa tantachäwiruw saräna.
18, 19. ¿Kunjamsa jilïr irpirinakar uñjañasa?
18 Biblian utjki uka arunakajja, kunjamsa taman jilïri irpirinakarojj respetompi uñjsna uk amuyañatakiw yanaptʼistu (Hebreos 13:7, 17 liytʼañataki). Taman kunanaktï lurapki ukanakat yuspärañasawa. Jupanakan ewjjtʼapar istʼtan ukhajja, Diosar kusisit chuymampi servipjjañapatakiw yanaptʼtanjja. Bibliansti jupanakan “iyawsäwip arkapjjam” sarakiwa. Ukampis janiw kunjamtï wali uñtʼat mä jilïri irpirejj isiski, parlki, yatichki uka kikpaw lurañasa sañ munkiti. Jiwasatï ukham lursna ukhajja, Jesucristor arkañat sipansa jaqerus arksna ukhamäspawa. Janipun armañäniti, jilïr irpirinakajj jiwasjam pantjasirïpjjarakiwa.
19 Jilïr irpirinakar wali respetompi uñjasajja janiw wali aytat jaqenakarjam jachʼañchktanti. ¿Ukham uñjañajj kunjamsa jilïr irpirinakar yanaptʼi? Altʼat chuymanïpjjañapatakiw yanaptʼi, ukatsti mayninakat sipansa jukʼamp askïpkaspas ukham jan amuyasipjjañapataki, taqe kun sumsa lurapkaspa ukham jan amuyasipjjañapatakiw yanaptʼaraki.
20. Mayninakar respetompi uñjañajja, ¿kunjamsa yanaptʼistu?
20 Mayninakar respetompi uñjañajja, jiwasan askisak jan thaqañatakiw yanaptʼistu, maysa toqetjja, yaqhanakajj sum uñjapkistu ukhajj jan jachʼa jachʼa tukuñatakiw yanaptʼarakistu. Ukatsti khitirutï respetktan ukar jan wal lurir uñjasin Diosat jan jayarstʼañatakiw yanaptʼistu. Taqenir respetomp uñjañajj taman mayachtʼatäñatakiw yanaptʼarakistu. Diosan markapanjja janiw khiti jaqerus jachʼañchaskiti.
21. Wakiski ukarjam mayninakar respetompi uñjañajja, ¿kunjamsa yanaptʼistu?
21 Mayninakaru respetompi uñjasajja, Jehová Diosaruw kusisiytanjja, kunattejj Jupaw taqeniru respetompi uñjañas muni. Jupatsa janirakiw jitheqtkañäniti. Supayajja janiw Diosarojj khitis taqe chuyma sirvkaspati sänwa, uka arunakan kʼarïtapsa Diosajj uñachtʼayarakiniwa (Pro. 27:11, NM). Jaqenakajja, kunjamsa jan jachʼañchasin respetompi mayninakar uñjapjjaspa uk janiw sum amuyapkiti. Ukampis markaparojja, Jehová Diosajj kunjamsa mayninakar respetompi uñjañasa ukwa yatichistu, ukatwa Jupar wal yuspärtanjja.


text:
JUK’AMPI YATXATAÑATAKI
Awkita, Yuqata, qullan ajayumpita chiqa yatichäwi
TRINIDAD sata yatichäwiru iyawsirinakaxa, Awkisa, Yuqasa, Qullan Ajayusa, mayakïpxaspasa ukat kipkakïpxaspasa, wiñayatpachasa utjasipxaspa, kimspachasa taqi kunsa lurapxaspa ukham sasaw sapxi. Ukatwa, Trinidad yatichirinakaxa akham sapxi: Dios Awki, Dios Yuqa, Dios Qullan Ajayu sasa, kimspachanisti mä Diosakïkaspas ukhama.
Uka yatichäwiru walja iyawsirinakaxa janiw uka tuqit sum qhanañchañjamäkit sapxiwa. Biblian ukham yatichpach sapxarakiwa. Ukampisa, Diosan Arupanxa janipuniwa Trinidad arux mä kutis uñstkiti. ¿Biblianxa Trinidad tuqit yatichiri mä jisk’a t’aqasa utjpachati? Ukatakixa, Trinidad yatichañataki aytasit mä jisk’a t’aqa uñjañäni.
“ARUSTI DIOSÄNWA”
Juan 1:1 siwa: “Kunapachatix taqi kuna qalltkäna ukkhaxa, Arux utjapunïnwa; khä Arusti Diosampïnwa, uka Arusti Diosänwa.” sasa. Ukat 14 jisk’a t’aqanxa, apóstol Juanax “uka Arusti” Jesusaw sasaw sum qhanañchi (Juan 1:14). Ukhamasti, niyakixaya uka jisk’a t’aqanxa “uka Arusti Diosänwa” sischixa, ukatwa yaqhip Biblia liyt’irinakaxa, Awkisa Yuqasa mä Diosakïkaspasa ukham amuyapxi.
Yatiñasarakiwa, uka qillqatanakasti griego arutwa nayraqatxa qillqasïna, ukat qhiparuw yaqha arunakarux jaqukipasiski. Yaqhip yatxatata Biblia jaqukipirinakaxa “uka Arusti Diosänwa” sasaw ukäwjarux uchapxi, ukampisa yaqhipanakax mayjwa ukawjar uchapxi. ¿Kunatsa? Bibliax qillqaskän uka griego arut yatxatasaw yaqha arunakampi jaqukipapxi, ukatwa ukawjarux akham uchapxi: “Amtax [jan ukax Arux] mä diosänawa ”, ukat “uka Arusti diosänwa” sasa (Juan. Texto y Comentario, de J. Mateos y J. Barreto, lectura alternativa; Cuarto Evangelio. Cartas de Juan, de J. J. Bartolomé). Aka qillqatanak uñxatasaxa, uka Arux janiw Dios pachpäkapuniti.* Jan ukasti, uka jisk’a t’aqanxa uñachayistuwa, Jehová Diosan wawanakap taypinxa uka Arux jilïrïtapa, ukatwa “dios” sataxa. Akanxa “dios” arux jisk’a “d” qillqampi qillqatawa, ukax “ch’amani” sañ muni.
JUK’AMPI YATXATASKAKIÑÄNI
Bibliax qillqaskäna uka griego arxa janiw taqinis yatktanti. Ukhamasti, ¿kuntï apóstol Juanax sañ munkäna ukxa kunjamatarak yatsnasti? Uk amuyt’añäni, mä yatichirix yatiqirinakaparu sum yatichaspa. Ukatsti mä juk’arux yatiqirinakaxa uka yatiqatatxa may may amuyxapxaspa. ¿Kuns kamachapxañapa? Juk’ampi yatxatañatakix yatichiriruw jiskt’asipxañapa. Ukhamatwa sum yatxatapxaspa kuntï yatichirix siskän ukxa. Ukhamarakiwa, Juan 1:1 jisk’a t’aqat sum yatxatañatakix apóstol Juanan libropwa uñxatañasa. Juk’ampi yatxatañatakixa, uka libron Jesusxat yatichäwinakapa thaqtañäni. Uk uñxatasawa yatiñäni kunsa apóstol Juanax sañ munäna.
Kunsa apóstol Juanax qillqatayna Juan 1:18 uk uñjarakiñäni: “Janiw kunapachas [Taqi ch’amani] Diosarux khitis uñjkiti” sänwa. Ukampisa, Diosan Yuqapa, Jesusarux jaqinakax uñjapxänwa, apóstol Juanax siwa: “Khä [Jesús] Arusti janchiruw tuku, jiwasanak taypinwa jakarakïna. Jiwasanakax uñjtanwa jach’a kankañapa” sasa (Juan 1:14). Ukhamasti, ¿kunjamaraki Diosan Yuqapaxa taqi ch’amani Dios taypinkiw sisnasti? Ukxarux Juanax “uka Arusti Diosampïnwa” sasaw qhanañchi. ¿Kunjamarak maynix jupäskaspa ukat jupampiskarakispasti? Ukxarusti, alaxpachankiri Awkita Jesusaxa yaqhätapwa Juan 17:3 sum qhanañchistu, Jesusax awkiparuxa ‘sapa chiqpach Dios’ sasaw säna. Juanax qillqatap niya tukuykasaxa akham sänwa: “Ukampis akanakax qillqatawa Jesusax Cristötap iyawsapxañamataki ukhamarak Diosan Yuqapätapsa” sasa (Juan 20:31). Uka qillqatanxa janiw siskiti Jesusax Diosaw sasa, jan ukasti Diosan Yuqapaw siwa. Juan 1:1 ukxa kunjamsa amuyañasa ukwa Juanan taqi qillqatanakapaxa qhanañchistu. “Uka Arusti” jan ukax Jesusasti mä “diosawa”, Diosan wawanakap taypinxa jilïriwa, ukampisa janiw taqi ch’aman Diosjamäkiti.
YAQHANAKAMPI YATXATASKAKIÑÄNI
Yatichirxat amuyt’askakiñäni. Yatichiriru ist’kasasa yaqhip yatiqirinakax payachasisipkakispaxa, ¿kunsa lurapxañapa? Yaqha yatichiriruw jiskt’asipxaspa. Uka yaqha yatichirixa nayrïr yatichirin yatichäwinakaparux ukhamäskapuniw saspaxa, niya taqiniw sum amuyxapxaspa. Ukhamarakiwa, Jesusampi taqi ch’aman Diosampixa janiw kikpäpkiti, apóstol Juanan uka tuqit qhanañchkatasa payachasiskañänixa, yaqha qillqirin arunakap uñxatañasawa. Ukhamax Mateon qillqatanakap uñxatañäni. Jupax Jesusan arunakapwa akham sas qillqatayna: “[Aka urunakan tukusiñapax] kuna horasäkanitix jan ukax kuna urükanitix ukxa janiw khitis yatkiti, ni alaxpachankir angelanakasa ni Diosan Yuqapasa, jan ukasti Dios Awki sapakiw yati” sasa (Mateo 24:36). ¿Kunjamsa ukax uñachayistu Jesusax jan taqi ch’amani Diosätapxa?
Awkixa juk’ampwa Yuqat sipansa yati sasaw Jesusax satayna. Ukampisa, Jesusatï taqi ch’amani Diosäspaxa, Awkipjamwa yatirakispaxa. Ukhamatwa yattanxa Yuqampi Awkimpixa jan kikpätapa. Ukampisa, yaqhipanakaxa inas akham sasipkakchispa: “Jesusax pä jakawinïnwa: mayax alaxpachana ukat mayax aka uraqina, ukat aka uraqinkäna ukhawa ukham parlawayi” sasa. Ukax chiqäkaspas ukham sañäni. Jichhasti, ¿qullan ajayux kawkinkiw sisnasa? Qullan ajayutï Awkjama taqi ch’amani Diosäspänxa, ¿kunatsa Jesusaxa Dios awki sapakiw ukx yati saspänxa? Janiw qullan ajayutxa aytaskänti.
Bibliat juk’ampi yatxataskakïtaxa yaqha qhanañchir jisk’a t’aqanakwa jikxatäta. Taqi uka yatichäwinakaxa: Awkita, Yuqata, qullan ajayumpita kunatix chiqäki ukanakwa qhanañchätamxa (Salmo 90:2; Hechos 7:55; Colosenses 1:15).
* Juan 1:1 jisk’a t’aqat juk’amp yatxatañatakixa, Jehová Diosan Qhanañchirinakapan lurata akïr revista uñxatt’äta, La Atalaya del 1 de noviembre de 2008, 24-25 jananaka.


text:
13 YATICHÄWI
Timoteojj wali yanaptʼasirïnwa
Timoteo waynajja, wal yaqhanakarojj yanaptʼañ munirïna, ukatwa walja markanakar saräna. Ukham yanaptʼasajj wali kusisitaw jakasïna. ¿Jupat jukʼamp yatiñ munasmati?...
Awichapasa mamapasa Jehová Diosat Timoteorojj parlapjjapunïnwa
Timoteojj Listra markanwa jakasïna. Loida sat awichapasa ukat Eunice sat mamapasa wawatpachwa Timoteorojj Diosat yatichapjjäna. Ukatwa, Timoteojj jachʼäjjäna ukhajja, Diosar uñtʼapjjañapataki jaqenakar yanaptʼañ munäna.
Timoteojj waynäjjäna ukhaw Pablojj akham säna: “Yaqha markanakaruw yatiyir sarä. ¿Nayamp sarañ munasmati?” sasa. Timoteojj jaqenakar yanaptʼañ munasaw “iyaw” säna.
Timoteojj Tesalónica markaruw Pablomp chik saräna, uka markajj Grecia sat cheqankänwa. Ukar puriñatakejj kayukiw wali jay sarapjjäna ukat mä botet kunaw viajipjjäna. Ukar purisajja, walja jaqenakaruw Jehová Diosar uñtʼapjjañapatak yanaptʼapjjäna. Ukampis jupanakar istʼasajja, yaqhepanakajj wal colerasipjjäna ukat nuwjañwa munapjjarakïna. Ukatwa Pablompi Timoteompejj yaqha markanakaru yatiyir sarjjapjjäna.
Mä qawqha phajjsinakatjja, “Tesalonicar kuttʼam ukat jilat kullakanakajj kunjamäsipkisa uk uñjanim” sasaw Pablojj Timoteor säna. Ukampis uka markajja, ajjsarañjamänwa. Ukhamäkipansa, Timoteojj jilat kullakanakat llakisitap laykojj ‘iyaw sasaw’ uka markar saräna. Ukat kuttʼanisajja, suma yatiyäwinakwa Pablor yatiyäna. ¡Tesalonicankir jilat kullakanakajj Diosar yupaychasipkakïnwa!
Walja maranakaw Timoteojj Pablomp sarnaqäna. Ukatwa apóstol Pablojj Timoteot akham qellqäna: “Janiw khitis jupjamajj utjkiti. Ukatwa jilat kullakanakar yanaptʼañapatakejj jupar khittjja. Jehová Diosarusa jaqenakarusa wal munasi” sasa.
¿Jehová Diosat yateqapjjañapataki jaqenakar yanaptʼañ munasmati?... Jupanakar yanaptʼasajj Timoteo waynjamaw wali kusisit jakasïta.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Pablompi Silasampejj Tesalónica markankapjjewa (1-9)
-
Pablompi Silasampejj Berea markankapjjewa (10-15)
-
Pablojj Atenas markankiwa (16-22a)
-
Pablojj Areópago cheqan arstʼi (22b-34)
17 Anfípolis ukhamarak Apolonia markanak pasasajja, Tesalónica markaruw jupanakajj puripjjäna, ukanjja judionakan mä sinagogapaw utjäna.
2 Ukhamajj kunjam yatitäkäntï ukarjamaw Pablojj jupanakan ukar mantäna, kimsa sábado urunakaw jupanakarojj Qellqatanakat amuytʼayarakïna.
3 Criston tʼaqesiñapasa jiwatanak taypit jaktaniñapasa wakisipunïnwa sasaw jupanakarojj Qellqatanakamp qhanañchäna, uñachtʼayarakïna, Pablojj sarakïnwa: “Jupapï Cristojja, uka Jesusatwa nayajj jumanakar yatiyapjjsma” sasa.
4 Ukatwa jupanakat mä qhawqhanejj creyentëjjapjjäna, Pablomp Silasampiw jupanakajj chikachasipjjarakïna. Diosar adorir griego jaqenakatsa, wali yäqat warminakatsa waljaniw Jesusan arkiripäjjapjjäna.
5 Judionakajj walpun colertʼasipjjäna, ukatwa qhatun muyuskir mä qhawqha jan wali jaqenak jawsthapipjjäna. Waljanir tantachthapisajja, markaruw wal chʼajjwayapjjäna. Jasón sat chachan utapar chhuktʼasaw Pablompir Silasampirojj tantachat jaqenakan ukar apsuniñ munapjjäna.
6 Jupanakar jan jikjjatasajja, Jasonampiru mä qhawqha jilatanakampiruw marka apnaqerinakan ukar qatatipjjäna, akham sasaw jachʼat arnaqasipjjäna: “Aka jaqenakajj taqe cheqanwa jaqenakar jan waltʼayapjje, jichhajj akankapjjarakiwa,
7 Jasonas munasiñampiw utapar katoqasi. Cesaran leyinakap contraw taqe aka jaqenakajj saytʼasipjje, Jesús sutini yaqha reyiw utji sasaw sapjjaraki” sasa.
8 Ukanak istʼasajja jaqenakasa marka apnaqerinakasa wal colerasipjjäna.
9 Jasonampir mayninakampir garantiat qollqe pagayasajja, khitjjapjjarakïnwa.
10 Arum toqerojja jankʼakiw jilatanakajj Pablompir Silasampirojj Berea markar khitapjjäna. Ukar purisajj judionakan sinagogaparuw jupanakajj mantapjjäna.
11 Berea markankirinakajj Tesalónica markankirinakat sipansa, jukʼampiw yateqañ munapjjäna. Jupanakajj taqe chuymaw Diosan arunakap katoqasipjjäna, wali amuyumpiw Qellqatanakat sapüru yatjjatapjjäna, ukhamat kunanaktï istʼapkäna ukanakajj cheqäskapuniti janicha uk yatiñataki.
12 Ukhamajj waljaniw jupanak taypit creyentëjjapjjäna. Wali yäqat griego warminakasa chachanakasa waljaniw creyentëjjapjjarakïna.
13 Pablojj Berea markanwa Diosan arunakap yatiyaski sasin parlir istʼasajja, Tesalónica markankir judionakajj jaqenakar wiytañatakiw uka markar sarapjjäna, ukhamat jupanak contra saytʼapjjañapataki.
14 Ukhamasti jilatanakajj jankʼakiw Pablorojj qota toqer khitjjapjjäna. Silasampi Timoteompejj uka pachpanwa quedasipjjäna.
15 Pablomp chik saririnakajja, Atenas markakamaw jupar puriyapjjäna. Silasampi Timoteompejj jankʼak nayan ukar jutapjjpan sasaw Pablojj jupanakar ewjjasïna, ukatwa jupanakajj kuttʼanjjapjjäna.
16 Pablojj Atenas markan jupanakar suyaskäna ukhajja, walja idolonakampi phoqantatwa uka marka uñjäna, ukatwa jupajj wal colerasïna.
17 Ukhamajj judionakampiru Diosar adorir jaqenakampiruw jupajj sinagogan amuytʼayäna. Sapürurakiw qhatunkir jaqenakarus amuytʼayäna.
18 Epicureonakatsa estoiconakatsa, mä qhawqha filósofo jaqenakaw Pablomp jiskhisipjjäna. Yaqhepanakajj akham sasaw sapjjäna: “¿Parlamay parlir aka jaqejj kunrak parlañ munpacha?” sasa. Yaqhepasti sapjjarakïnwa: “Yaqha markankir diosanakat parlir jaqjamakiwa” sasa. Pablojj Jesusan suma yatiyäwinakapata ukhamarak jiwatat jaktaniñ toqetwa yatiyäna, ukatwa jupanakajj ukham sapjjäna.
19 Jupar katuntasasti Areopagoruw apapjjäna, sapjjarakïnwa: “¿Kuna machaq yatichäwinakatsa jumajj parlaskta uk yatipjjeristti?
20 Kunanaktï nanakajj jan istʼapjjerïkta ukanakwa jumajj parltajja, ukanakajj kamsañsa muni ukanak yatiñ munapjjta” sasa.
21 Cheqpachansa Atenas markankir taqe jaqenakasa ukan alojasiri yaqha markankir jaqenakasa, tiemponïkasajj machaq yatichäwinak istʼapjjerïna jan ukajj parlapjjerïna.
22 Ukatwa Pablojj Areópago taypin saytʼasisajj akham säna:
“Atenas markankir tatanaka, nayajj amuytwa, yaqhanakat sipansa jukʼampiw jumanakajj diosanakar adorapjjtajja.
23 Aka cheq paskasajja, kunanakarutï jumanakajj adorapkta ukanak nayajj uñjta, ukanak wali amuyumpi uñakipasajja mä altar uñjarakta, ukansti ‘Mä jan uñtʼat Diosaru’ sasin qellqantatänwa. Ukhamajj kuntï jumanakajj jan uñtʼkasin adorasipkta ukwa nayajj yatiyasipksma.
24 Uka Diosaw akapachsa kunanakatï ukan utjki ukanaksa luri. Ukhamajj niyakejjay jupajj alajjpachansa aka oraqensa Tatitupächejja, janiw amparamp lurat templonakan jakkiti.
25 Janirakiw jaqenakan yanaptʼapsa suykiti, kuna yanapsa jupajj munkaspa ukhama, jupaw taqenirus jakañsa, samansa, taqe kunsa churi.
26 Mä sapa jaqetakwa taqe markankir jaqenak luri, ukhamat oraqpachan jakapjjañapataki. Juparakiw señalat tiemponaksa uttʼayi, kawkit kawkikamas jaqenakajj jakapjjañapa ukanaksa amtaraki,
27 ukhamat Diosar thaqapjjañapataki. Jupanakatï Diosar uñtʼañatak chʼamachasipjjaspajja, juparojj uñtʼapjjaspawa. Cheqpachansa jupajj janiw sapa mayni jiwasanakat jayankkiti.
28 Jiwasas jupïpanwa jakasktanjja, sarnaqasktanjja, utjaskaraktanjja, kunjamtï jumanak taypit poesía qellqerinakajj sapkäna ukhama, jupanakat yaqhepajj akham sapjjänwa: ‘Jiwasajj jupan wawaparakïtanwa’ sasa.
29 ”Ukhamajj niyakejjay Diosan wawapästanjja, janiw amuyañasäkiti Diosajj qoriru, qollqeru, jan ukajj qalaru uñtasitäkaspas ukhama, janirakiw jaqenakan amuyuparjam luratäki ukanakar uñtasitäkaspas ukham amuyañasäkiti.
30 Cheqansa jan yatisaw jaqenakajj mä tiempon ukanak lurapjjäna, ukampis Diosajj ukhamakwa ukanak pasayi. Jichhasti taqe cheqanwa jupajj arrepentisipjjam sasin taqe jaqenakar yatiyaski.
31 Jupajj mä uru uttʼayi, ukhamat akapachankir jaqenakar cheqaparjam juzgañataki, ukjja jupan uttʼayat mä chacha taypiw lurani. Diosajj jiwatanak taypit jupar jaktayasaw taqe jaqenakar mä garantía churi” sasa.
32 Jiwatat jaktaniñ toqet parlir istʼasajja, yaqhepajj wal sawkasiñ qalltapjjäna, yaqhepasti sapjjarakïnwa: “Yaqha horasas uka toqet parlir istʼasipkakïmawa” sasa.
33 Ukatwa Pablojj jupanakan ukat sarjjäna,
34 yaqhep chachanakajj jupampiw mayachasipjjäna, creyentëjjapjjarakïnwa. Jupanakat maynïrejj Dionisio satänwa, jupajj Areopagonkir tribunalan mä juezapänwa, ukhamarakiw Dámaris sutini warmisa yaqhanakasa creyentëjjapjjarakïna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Hechos 17
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
6 YATICHÄWI
Davitajj janiw ajjsarayaskänti
¿Ajjsarayasirïtati?... Ukhaman uñjasisajja, tatamampi mamamampiw yanaptʼayasirïpachätajja. Ukampis mayniw yanaptʼañ munaraktamjja, Jupjam chʼamanejj janiw khitis utjkiti. ¿Khitïpachasa?... Jïsa, Jehová Diosawa. Bibliajja, David sat jan ajjsarir mä waynitutwa parli. “Jehová Diosajj yanaptʼapunitaniwa” sasaw jupajj taqe chuym confiyasïna.
Tatap mamapajj wawatpachwa Davitarojj Jehová Diosar munasiñapatak sum yatichapjjäna. Ukaw Davitarojj jan ajjsarirïñapatak yanaptʼäna. “Jehová Diosajj amigojawa, jupaw yanaptʼitani” sasaw jupajj sirïna. Mä kutejja, Davitajj uwijanakap awatiskäna, ukhaw mä jachʼa leonajj mä uwijap aparäna. ¿Kunsa Davitajj lurpachäna? Leonar arktasaw amparapamp jiwayäna. Mä osorakiw uwijanakaparojj manqʼantañ munäna, uka osorusti jiwayarakïnwa. Ukanak lurañatakejj ¿khitis Davitar yanaptʼpachäna?... Jehová Diosaw yanaptʼäna.
Israelitanakajj filisteonakampi nuwasipkäna ukhaw Davitajj jan ajjsarirïtap uñachtʼayarakïna. Filisteonakan ejercitopanjja, Goliat sat mä chachaw utjäna. Jupajj wali jachʼa jaqepunïnwa. Israelitanakatsa Jehová Diosatsa akham sasaw sawkasïna: “¿Khitis nayampi nuwasini?” sasa. Juparusti taqeniw ajjsarapjjäna, janirakiw khitis jupamp nuwasiñ munkänti. Ukampis Davitajj ukanak istʼasaw uka chachar akham säna: “¡Nayaw jumamp nuwasï! ¡Jehová Diosan yanaptʼapampiw atipjäma!” sasa. ¿Davitajj ajjsarirïnti?... Janiw ajjsarirïkänti. ¿Kunas Davitamp paspachäna uk yatiñ munasmati?
Davitajj phesqa qalanakampi ukat mä qʼorawampiw uka jachʼa jaqemp nuwasir saräna. Goliatajj Davitar uñjasajj wal larusïna. Ukampis Davitajj akham sänwa: “Jumajj espadampiw nayamp nuwasir juttajja, ukampis nayajj taqe chʼamani Tatit Diosan sutipjjaruw juttjja” sasa. Ukatsti, mä qalamp qʼorawtʼasajja, ¡parapatwa Goliatar waktʼayäna! Ukhamaw uka jaqejj jiwjjäna. Filisteonakajj uk uñjasajj wal ajjsarapjjäna ukat tʼijtjjapjjänwa. ¿Kunjamatsa Davitajj uka jachʼa jaqer atipjpachäna?... Jehová Diosaw yanaptʼäna. ¡Jupaw jachʼa jaqenakat sipansa jukʼamp chʼamanejja!
¿Kunsa Davitan sarnaqäwipajj yatichistu?... Jehová Diosaw khitit sipansa jukʼamp chʼamanejja. Ukhamajj kunapachatï ajjsarayasïta ukhajja, ak amtañamawa: Jehová Diosajj amigomawa ukat jan ajjsarañamatakiw yanaptʼätam.
BIBLIAT LIYTʼAÑÄNI
Salmo 56:3, 4
1 Samuel 17:20-54


text:
6 yatichäwi
¿Jiwatanakatakejj mä suyt’äwejj utjiti?
1. ¿Kuna suytʼäwis jiwatanakatakejj utji?
Jesusajj aka Oraqenkäna ukhaw Lázaro sat amigopajj jiwjjana. Jupajja Jerusalén jakʼan jikjjataskäna uka Betania markanwa jakasïna. Kunapachatï Jesusajj uka markar purïna ukhajja, Lazarojj pusi urunakaw jiwatajjäna. Ukat Jesusajj jiwatan kullakanakapampiw kawkhantï imatäkänjj ukhar sarasipkäna, jupanakajj Marta ukat María satäpjjänwa. Ukat walja jaqenakarakiw ukawjan aywthapipjjäna. Amuysnati, Jesusajj Lazaror jaktaykäna ukhajja, ¿kunja kusisitas Martampi Mariampejj jikjjatasipjjpachäna? Juan 11:21-24, 38-44 liytʼäta.
Jiwatat jaktaniñajja, Biblian mä suma yatiyäwipawa. Ukat Jehová Diosajj jiwatanakar aka Oraqen jakapjjañapatak jaktaykani ukjja Martajj yatirakïnwa. Job 14:14, 15 liytʼäta.
2. ¿Jiwatanakajj kunjamäsipkisa?
Jaqenakajj ‘laqʼat luratätanwa’ (Génesis 2:7; 3:19). Janiw mä ajayuniktanti, jan ukasti janchin chʼakhan jaqekïtanwa, ukat jiwkasajj janiw yaqha cheqan jakktanti. Kunapachatï lejjwejj jiwjje ukhajja, taqe amuyunakaw chhaqhawayjje janiw kuna amtañas utjjeti. Ukhamajj jiwatanakajj janiw llakisipkis ni tʼaqhesipkisa. Ukatwa Lazarojj jaktankäna ukhajja, jiwatapatjja janiw kuns qhanañchkänti. Salmos 146:4 ukat Eclesiastés 9:5, 6, 10 liytʼäta.
Ukat Diosas jiwatanakar infiernon tʼaqhesiykaspa ukhamwa walja jaqenakajj amuyapjje, ukampis kunjamtï yatjjataniwayktanjja, jiwatanakajj janiw kuns amuyapkiti. Ukhamajj infiernot yatichäwinakajja, mä kʼari yatichäwikiwa. Ukat Jehová Diosajj janis sintʼarïkaspa ukham uñjayaraki. Ukampis Jehová Diosajj janiw khitirus ukham tʼaqhesiykaspati, jan ukasti ukham luräwinakarojj uñisiwa. Jeremías 7:31 liytʼäta.
3. ¿Jiwatanakamp parlsnati?
Jiwatanakajj janiw parlapkaspati ukat janirakiw istʼapkaspasa (Salmo 115:17). Ukampisa jan wali angelanakaw utji, jupanakaw jaqenakampejj parlapjjaspa ukat jiwat jaqepkaspas ukham tukupjje (2 Pedro 2:4). Ukatwa Jehová Diosajj jiwatanakamp parlañ munirirojj uñisi. Deuteronomio 18:10, 11 liytʼäta.
4. ¿Khitinakas jaktanipjjäni?
Millón millón jaqenakaw jiwawayapjje ukat jupanakaw jaktanisin aka Oraqen jakasipjjani. Ukat khitinakatï Jehová Diosar jan uñtʼas jan walinak lurawayapjje ukanakas jaktanipjjarakiniwa. Lucas 23:43 ukat Hechos 24:15 liytʼäta.
Khitinakatï jaktanipkäni ukanakajja, kunatï Jehová Diosat cheqäki uk yateqapjjani, ukat Jesusar istʼasaw iyawsatapjja uñachtʼayapjjani (Apocalipsis 20:11-13). Ukham lurapjjani ukhajja, wiñayatakiw aka Oraqen jakasipjjarakini. Juan 5:28, 29 liytʼäta.
5. Jiwatat jaktañajja ¿kuns Jehová Diosat yatichistu?
Jehová Diosajja, wali munat wawaparuw khitani jiwasan juchanakasat qhespiyañataki, ukhamatwa jiwatat jaktañajj utjaraki. Ukham lurasinjja Jehová Diosajj wali munarisirïtapa ukat khuyaptʼayasirïtap uñachtʼayistu. Ukhamajj jiwatanak jaktanipkani ukhajja ¿khitimpis jikisiñ munasma? Juan 3:16 ukat Romanos 6:23 liytʼäta.
Jukʼamp yatiñataki
¿Kunsa Bibliax chiqpachapuni yatichi?
¿Kawkinkapxisa jiwatanakaxa?
¿Kunsa Bibliax chiqpachapuni yatichi?
¡Jiwirinakasataki chiqpach suyt’äwi!
¿Kunsa Bibliax chiqpachapuni yatichi?


text:
5 JALJA
Qhispiyäwixa Diosan jilïri jach’a churäwipawa
¿Kunas qhispiyäwixa?
¿Kunjamsa Diosax qhispiyistu?
¿Kunjamsa qhispiyäwix jumar yanapt’iristamxa?
¿Kunjamatsa Diosar uka qhispiyäwit yuspärasma?
¿KUNA suma churäwsa jumax katuqirïta? Mä churäwixa janiw jila alaniñapäkapuniti chuymar purt’añapatakixa. Qhawqha alanïskpasa, jumarutix uka churäwix kusisiystam ukat jakäwimatakisa wakisirïchi ukhaxa, suma churäwiwa.
2 Taqi churäwinakat sipansa, mä jach’a aski suma churäwiw utji. Jaqinakataki Diosan jach’a churäwipawa. Chiqasa, Jehová Diosaxa taqikunwa churistu, ukampisa jilïri jach’a churäwipaxa qhispiyäwiwa, mä arunxa, Jesucristo, Yuqapan luqtasïwipawa (Mateo 20:28). Kunjamtï aka jaljan uñjkañänixa, uka qhispiyäwisti jiwasanakatakix wali suma jach’a churäwiwa, chiqasa wal kusisiyistu, ukat kunatï jiwasataki wakiski ukwa churarakistu. Ukhamasti, uka qhispiyäwimpiwa Jehová Diosax sapa mayniru munasitapxa uñacht’ayistu.
¿KUNAS QHISPIYÄWIXA?
3 Uka qhispiyäw aruxa, juchampita jiwañampita Jehová Diosax jaqinakaru kutsuyi, ukwa sañ muni (Efesios 1:7). Uka yatichäwi sum amuyañatakixa kunatï Edenan paskatayna uk yatiñasawa. Kunsa Adanax juchachasisax apt’atayna, uk sum yatisawa uka qhispiyäwin wali wakiskïritapxa amuyañäni.
4 Kunapachatï Jehová Diosax Adanar lurkatayna ukhaxa, jan juchani suma jakäwi churatayna. Amuyarakma, kunja sumakikäna jupatakixa uka jakäwixa. Janipuniwa usuntañapäkänsa, chuymankiptañapäkänsa, jiwañapäkänsa niyakixay amuyupasa jañchipasa jan juchanïchïnxa. Ukatsti, Jehová Diosampi Adanampixa wali sumwa apasipxäna. “Adanasti Diosan wawapänwa” siw Bibliaxa (Lucas 3:38). Ukhamasti, Adanampi Diosampixa wal munasipxäna, kunjamtix mä munasir awkix wawapampi sum apasipki ukhama. Ukatsti, Diosax uraqxankiri wawapampix sum parlasïna, ukat wali kusisita jakasiñapatakisa suma lurañanakwa churatayna, ukhamaraki, Adanax kunjam sarnaqañapänsa ukxa Diosax sum qhanañcharakitayna (Génesis 1:28-30; 2:16, 17).
5 Diosaxa “jupar uñtasitwa” Adanarux luratayna (Génesis 1:27). ¿Uka arunakax kamsañs munpacha? Jehová Diosax janiw jiwasjam jañchini ch’akhanïkiti, jan ukasti, jan uñjkaña mä ajayuwa, kunjamtï mayïri jaljan yatiqaniwayktan ukhama (Juan 4:24). Adanaxa Diosjama munasiñani, yatiñani, ch’amani ukat chiqa kankañani luratänwa, uka tuqitwa Adanax Diosar uñtasitänxa. Ukhamaraki, taqi kunsa chuymapat lurañapänwa, mä arunxa, amtaparuw kuns lurañapäna, uka tuqitarakwa Awkipar uñtasitänxa. Ukhamasti janiw mä makinjamäkänti, jan ukasti, jupawa kunatix walïki ukat jan walïki uksa ajllisapänxa. Ukat Diosar ist’añtï amtasapänxa, wiñayatakiw kusipach Uraqin jakasispänxa.
6 Adanaxa Diosar jan ist’asaxa, jan walirupuniw purt’asïna, jiwañaru apxaruyataw uñjasiwayi. Juchachasisawa uka jan juchani suma jakäwipsa, taqi aski churäwinakapsa apt’awayi (Génesis 3:17-19). Adanaxa janiw suma jakäwipaki apt’awaykiti jan ukasti wawanakapamppacharuwa apt’awayi. Diosan Arupax akham siwa: “Mä sapa jaqi [Adán] tuqi juchax aka uraqir mantankixa, ukat jiwax uka jucha laykurak utjixa, ukhamarakiw jiwax taqi jaqirux katuntawayi juchachasitap layku” sasa (Romanos 5:12). Ukhamasti, taqiniwa Adanan juchapxa katuqawaytanxa. Adanamp chika juchampiru jiwañampiru taqinis ‘aljantatätanwa’, ukham siw Bibliaxa (Romanos 7:14). Adanatakisa Evatakisa janiw suyt’äwix utjxiti, jupanakasti yatkasawa Diosar jan ist’apkänti. Ukampisa, ¿kunas wawanakapampixa pasañapäna?
7 Jehová Diosaxa jaqinakaru qhispiyañwa amti. ¿Kunas mä qhispiyäwixa? Pä tuqitäspawa. Maynïrixa akäspawa, kun chhaqayasasa, yaqhan amparapata kutsuyasxañatakixa jallasku churañawa wakisispa, jan ukax mä katuntata jaqir kutsuyañatakisa qullqi churañarakiwa wakisispa, ukamp sasiw qhispiyäwixa. Payïrix akarakispawa, yaqhanakaru jan walir puriyasaxa t’aqhisïwinakapatxa pagañaw wakisispa, ukaw Biblianxa qhispiyäwi sataxa. Amuyt’añataki, maynix yaqhanakar chijir apt’asaxa, ukhat ukhwa kutt’ayañapäna jan ukax pagañapäna.
8 Kunjamtï yatiqawayktanxa, Adanaxa juchachasisinxa taqiniruw jan walir puriyistu. ¿Ukxa kunjamsa pagsna? Ukatxa, ¿kunjamatsa juchampita jiwañampita mistsna? Kunjamsa Jehová Diosax qhispiyistu ukat kunjamsa jumar yanapiristamxa uk uñjañäni.
¿KUNJAMSA JEHOVÁ DIOSAX QHISPIYISTU?
9 Jan juchani suma jakäwiwa apt’asiwayi. Uka lantisti janiw khitisa jucharara jakäwipxa luqtkasapänti (Salmo 49:7, 8). Kunatix apt’asiwayki uk kutsuyañatakixa mä ukham jan juchani jakäwirakiwa munasïna. Ukham sarakiwa Diosan Arupanxa. Ukatwa, ‘jakañata jakañarakix’ churasiñapäna (Éxodo 21:23). Ukhamasti, ¿uka jan juchani suma jakäwi Adanax apt’awayki uksti, khitin jakäwipampiraki phuqsnasti? Yaqha jan juchani jakäwiw munasïna “taqinin qhispiyasiñap alañataki” (1 Timoteo 2:6).
10 ¿Kunjamsa Jehová Diosaxa qhispiyäwi churistu? Alaxpachankiri jan juchani mä wawapwa aka Ukaqiru khitanïna. Janiw kawkïriksa khitankänti jan ukasti wali munat sapa Yuqaparuwa khitanïna (1 Juan 4: 9, 10). Jupasti iyaw sasaw taqi chuyma alaxpachat saraqanitayna (Filipenses 2:7). Jehová Diosaxa María tawaqun purakaparuwa Wawapxa uchatayna, kunjamtï pusi jaljan yatiqaniwayktanxa ukhama. Diosaxa qullan ajayupampiwa Jesusarux jan juchan jaqjama yuriyatayna (Lucas 1:35).
11 ¿Kunjamaraki mä sapa jaqikisti millón millón jaqinakaru qhispiyaspasti? ¿Kunjamatsa taqinis juchanïtanxa? Amttati, Adanaw juchachasitaynaxa, ukhamatwa jan juchani suma jakañxa apt’atayna. Jan juchani suma jakañxa janiwa wawanakaparu jaytawaykiti. Juchampi jiwañampikwa katuqawaytanxa. Jesusasti jan juchani chiqa jaqïnwa, janipuniw juchachaskänti, Biblianxa “qhipa Adana” satarakiwa (1 Corintios 15:45). Mä arunxa, jiwasaru qhispiyañatakixa, Jesusaw Adán lanti sayt’äna. Taqi kunanwa Awkiparux ist’äna, ukatsti jan juchani suma jakäwipwa Awkipar luqtäna. Jesusaxa ukhamwa Adanan juchapat phuqawayi, ukhamaraki jiwasanakarusa mä suyt’äwi churawayistu (Romanos 5:19; 1 Corintios 15:21, 22).
12Jesusax janïra jiwkasaxa kunjamsa t’aqhisïna, ukwa Bibliax sum qhanañchistu. Jan sintt’asisaw wal jawq’japxatayna ukat mä lawaruw ch’akkatapxatayna, ukat khuyäñwa jiwayapxatayna (Juan 19:1, 16-18, 30; juk’ampi yatxatañataki siski ukwa uñxatarakïta). ¿Kunatsa ukham wal t’aqhispachänxa? Kunjamtï jutïri mä jaljan uñjkañänixa, yant’anakansti taqi jaqinakawa Jehová Diosata saraqxapxani, sasaw Satanasaxa satayna. Jesusax ukham wali t’aqhisiñan aguantasaxa, Satanasan k’arïtapwa uñacht’ayäna. Ukhamasti, Supayan kunaymanita yant’katasa; jan juchani, chuymaparjam taqi kuns lurir mä jaqixa janipuniw Jehová Diosatxa saraqkaspati, ukwa Jesusax uñacht’ayäna. ¡Wawaparu ukham aguantatap uñjasaxa Diosax wal kusispachäna! (Proverbios 27:11.)
13 ¿Kunjamsa qhispiyäwixa phuqasïna? 33 jichha pacha marana, nisán phaxsita 14 urunak saraqatarusti, Diosan Yuqaparuw jiwayapxatayna, jupasti jan juchani jaqïnwa. Ukhamatwa Jesusaxa “mä kuti wiñayatak jupa pachpa” jan juchani jakäwipa luqtasiwayi (Hebreos 10:10). Kimsüru jiwatatwa Jehová Diosaxa mä ajayjama juparu jaktayäna. Alaxpachansti, Awkiparuwa Jesusaxa uka suma jakäwipxa churatayna, uksti mä waxt’jamwa luqtatayna, Adanan wawanakaparu qhispiyañataki (Hebreos 9:24). Jehová Diosax Jesusan luqtäwipxa iyaw sasaw katuqäna, ukhamasti khä luqtäwixa jaqinakaru juchampita jiwañampita qhispiyañatakïnwa (Romanos 3:23, 24).
¿KUNJAMSA QHISPIYÄWIX JUMAR YANAPT’IRISTAMXA?
14 Juchararäkasinsa, uka qhispiyäwi utjipanwa bendicionanaksa katuqsna. Jichhürunakansa jutïr urunakansa kuna bendicionanaksa katuqañäni Diosan qhispiyäwipatxa, ukanakxat mä qhawqha uñxatañäni.
15Juchanak pampachäwi. Jiwasanakatakixa kunatï askïki uka lurañaxa wali ch’amawa. Kunattix taqiniwa juchachastanxa, arumpisa, luräwinakampisa pantjasipuntanwa. Ukampisa “juchanakasat
16Diosampi iyawsatäña. Jucharar chuymanïñax janiw walïkiti, jan suyt’äwin jaytistu, janis kunatakis walïksna ukham uñjasiyistu. Ukampisa qhispiyäwi utjatapatwa Jehová Diosax juchanakasxa pampachistu, ukhamaraki uka qhispiyäwi utjatapatwa juchararäkasinsa Jehová Diosarux q’uma chuymampi yupaycharaksna (Hebreos 9:13, 14). Ukhamatwa jan axsarasa Diosatxa mayissna (Hebreos 4:14-16). Ukampisa q’uma chuymanïsaxa jan llakitakiw sarnaqastanxa ukat jiwaspachasa walikiw jikxatastanxa, ukat juk’ampi kusisitarakïtanwa.
17Kusipach Uraqina wiñayatakiwa jakassna. Romanos 6:23 akham siwa: “Juchan waxt’asiñapasti jiwañawa” sasa. Ukxarusti akham sarakiwa: “Ukampis Diosan waxt’äwipax wiñay jakañawa Cristo Jesus[ana]” sasa. Aka libron 3 jaljapanxa kuna bendicionanakasa jak’achasisinki ukwa uñxatawaytanxa (Apocalipsis 21:3, 4). Taqi uka bendicionanaksa ukhamaraki wiñayataki suma jakasiñsa, Jesusan jiwatapatwa katuqañäni. Ukatakixa qhispiyäwit yuspärataswa uñacht’ayañasa.
¿KUNJAMSA UKA QHISPIYÄWIT YUSPÄRATAMXA UÑACHT’AYASMA?
18 ¿Kunatsa uka qhispiyäwitxa Jehová Diosaru taqi chuyma yuspärañasa? Mä churäwixa wali valoraniwa kunapachatï waxt’asirix jiwasanak layku qullqsa, tiempsa, ch’amapsa apt’aski ukhaxa. Chuymar purt’kiri uka churäwimpisti munasiñapwa uñacht’ayistu. Ukhamasti, qhispiyäwixa taqi kunat sipansa, Diosan wali suma jach’a churäwipawa. “Diosax akapachar wal muna[si]tap laykuw mä sapa Yuqapar khitani” siwa Juan 3:16 jisk’a t’aqaxa. Diosax qhispiyäwimpiwa jach’a munasiñapxa uñacht’ayistu. Jesusasti iyaw sasa jiwasanak layku jakañap apt’asawa munasiñapxa uñacht’ayarakistu (Juan 15:13). Ukhamasti, Jehová Diosampi Jesusampisti sapa mayniruwa munasipxistu, ukwa qhispiyasiñ churäwimpix uñachayapxistu (Gálatas 2:20).
19 Ukhamaxa, ¿kunanaka lurasasa Diosan churäwipat yuspäratamxa uñacht’ayäta? Ukatakixa, qhispiyäwi churiri Jehová Diosar juk’ampi nayraqat uñt’añamawa (Juan 17:3). Aka librompi Bibliat yatiqasawa Jehová Diosaruxa sum uñt’äta. Ukatxa juk’ampwa juparux munasïta. Ukham jupar munasïta ukhasti juk’ampirakiwa chuymapar purt’añxa munarakïta (1 Juan 5:3).
20Qhispiyäwir iyawsäwiniñäni. “Khititix Yuqar iyawski ukaxa wiñay jakañaniwa” sasawa Jesusaxa satayna (Juan 3:36). ¿Kunjamsa Jesusar iyawsatasxa uñacht’aysna? Kunjamtï Santiago 2:26 siski ukhamäñapawa, ukanxa akham siwa: “Kunapachatix jan suma luräwinakampi uñacht’ayaski ukkhaxa” “iyawsañax jiwata[wa]” sasa. Ukhamasti iyawsäwisaxa janiw arukïñapäkiti. Chiqpach iyawsäwinitasxa suma luräwinakampiwa uñacht’ayañasa. Parlañansa lurañansa Jesusat yatiqasisawa jupar iyawsatasxa uñacht’ayañäni (Juan 13:15).
21Jesusan Cenapata sapa mara amtaski uka tantachäwiru sarañäni. 33 marana, nisán phaxsita 14 urunak saraqat arumawa, Jesusax mä cena utt’ayäna, ukasti Biblianxa “Santa Cena” satawa (1 Corintios 11:20; Mateo 26:26-28). Jesucriston jiwätapata amtaña satarakiwa. Uksti, Jesusaxa utt’ayataynawa apostolanakaparu ukhamaraki taqi chiqa cristianonakaru ak amtayañataki: jiwasinsti, jan juchani suma jakañapwa jiwasanakaru qhispiyañataki luqtasiwayi, ukax wali wakiskiriwa. Jesusax akhamwa arsüna: “Akxa nayat amtasisin lurapxam” sasa (Lucas 22:19). Jehová Diosampi Jesusampixa wali munasiñapatwa qhispiyapxistu, ukwa amtayistu Jesucriston jiwatapat sapa mar amtañaxa. Uka tantachäwiru sarasaxa, uka qhispiyäwita yuspärataswa uñachaytanxa.*
22 Qhispiyäwixa Jehová Diosan wali valoran churäwipawa (2 Corintios 9:14,15). Jiwat jaqinakarusa yanapt’arakiniwa, uka tuqitxa 6 ukat 7 jaljanakanwa juk’ampi yatxatañäni.
KUNSA BIBLIAX YATICHI
- Jehová Diosax qhispiyäwimpiwa juchampita jiwañampita kutsuyistu (Efesios 1:7).
- Aka Uraqiru wali munat sapa Yuqaparu khitanisawa Jehová Diosax qhispiyistu (1 Juan 4:9,10).
- Qhispiyäwi utjatapatwa: juchanakasasa pampachata, Diosatakisa q’uma chuymanïtanxa, ukatarakwa wiñayataki jakasiñäni (1 Juan 1:8, 9).
- Jehová Diosar juk’ampi uñt’asa, Jesusan luqtäsiwipar iyawsasa, Jesusan Cenapar sarasawa qhispiyäwita wal yuspäratasxa uñacht’aysna (Juan 3:16).
* Santa Cenaxa kun sañsa munpacha uka tuqit yatiñatakix juk’ampi yatxatañataki siski ukwa uñxatäta.
Yatichäwin jiskt’anakapa
1, 2. 1) Jumatakixa, ¿kuna kasta churäwisa chuymar purt’kirixa? 2) ¿Kunatsa qhispiyäwix taqi churäwinakat sipansa jilïri jach’a churäwixa?
3. ¿Kunasa qhispiyäwixa, ukat wali wakisiriw sañatakix kun yatiñasas wakisispa?
4. ¿Kunjamäpachänsa Adanatakixa jan juchani suma jakasiñaxa?
5. Diosax “jupar uñtasitwa” Adanarux luratayna siski uka arunakaxa, ¿kamsañsa munpacha?
6. ¿Adanax Diosar jan ist’asaxa kunarus purt’asiwayi, ukat wawanakaparux kunarus apt’awayi?
7, 8. ¿Kunas mä qhispiyäwixa?
9. ¿Kuna kasta qhispiyäwisa munasïna?
10. ¿Kunjamsa Jehová Diosax qhispiyäwi churistu?
11. ¿Kunjamsa mä sapa jaqikixa millón millón jaqinakaru qhispiyaspa?
12. ¿Kunsa Jesusax wal t’aqhisisaxa uñacht’ayäna?
13. ¿Kunjamsa qhispiyäwixa phuqasïna?
14, 15. ¿Kun lurañasasa “juchanakasat” pampachayasiñatakixa?
16. ¿Kunjamatsa Diosaru q’uma chuymampi yupaychsna, ukat kunanakansa q’uma chuymanïñaxa yanapistu?
17. Jesusan jiwäwipatxa, ¿kuna bendicionanaksa katuqañäni?
18. ¿Kunatsa qhispiyäwitxa Jehová Diosaru yuspärañasaxa?
19, 20. ¿Kunjamanakatsa Diosan qhispiyasiñ churäwipat yuspäratamxa uñacht’ayasma?
21, 22. 1) ¿Kunatsa Jesusan Cenapat sapa mara amtaski uka tantachäwiru sarañasa? 2) ¿Kuna tuqitsa jutir jaljanakanxa yatxatañäni?


text:
JUPJAM IYAWSÄWINÏPJJAÑÄNI | SARA
Suma uñnaqtʼan warmi
SARA warmejj jakaskäna uka utapwa uñkattʼaski. Jupajj Oriente Medio uksa toqen jakasir warmiwa, wali suma chʼiyar nayritanakani ukhamarakiwa. Inas jupajj llakitächi. Jupajj munat esposopampiw uka utan wali kusisit jakasïna. *
Jupanakajj Ur markanwa jakasipjjäna. Uka markanjja, walja artesanonaka ukat alakip luririnakaw utjäna. Jakapkäna uka utanjja, walja yänakani jan ukajj cosasanakanïpjjpachänwa. Ukampis Sara warmitakejj utapajj janiw aleq utakïkänti. Ukanwa Abrahán esposopampejj walja maranak walinsa jan walinsa jakasipjjäna. Jehová Diosarus uka utanwa oración toqe jakʼachasipjjäna.
Ukhamäkchïnsa, taqe kunatï jupan utjkäna uk jaytañatakejj jankʼakïnwa. Sarajj mä 60 maranïkchïnsa, jan uñtʼkäna uka cheqanakaruw sarjjañapäna. Kunayman jan walinakanwa uñjasiñaparakïna, markapar wasitat kuttʼañatsa armasjjañapänwa. ¿Kunatsa ukhaman uñjasïna? Diosar confiyatapatsa, ¿kunsa yateqassna?
‘MARKAMAT MISTJJAM’
Sarajj Ur markanwa jilsuwaypachäna. Jichhürunakan uka markajj janiw utj-jjeti, qala montonakëjjewa. Ukampis nayra tiemponjja, wali suma markänwa. Uka markarojja, taqe cheqat apanita jila alan yänakwa alakip luririnakajj Éufrates jawirnama barconakat puriyapjjerïna. Jaqenakas wali phoqapuniw callenakan sarnaqapjjäna, barconakas waljapuniw uka cheqar purïna. Uka markan utjkäna uka tiendanakasa wali phoqapunïnwa. Ukanwa Sara warmin familiapajj jakasïna. Uka markan jakasipkäna ukanakarusa, waljaniruw Sarajj uñtʼpachäna. Uka jaqenakas jupar uñtʼapjjarakpachänwa. Wali suma uñnaqtʼan warmïtapatjja, waljanin uñtʼatäpachänwa.
Biblianjja, Diosar confiyatapatwa Sara warmir jukʼamp uñtʼasi. Ur markanjja, jaqenakajj “dios-luna” ukaruw yupaychapjjäna. Uka diosar jachʼañchañatakis mä jachʼa torre lurapjjäna. Ukampis Sarajj janiw uka diosar yupaychkänti, jan ukasti Jehová Diosaruw servïna. Kunjamsa Diosar serviñ qalltäna ukajj janiw yatiskiti, tatapan mä qhawqha tiempo idolonakar yupaychatapakiw yatisi. Qhepatjja, Sarajj Abrahán chachampiw jaqechasjjäna. Abrahanajj jupat tunka maranak jilïrinwa, ukat tiempompejj ‘Diosar confiyapki ukanakan awkipaʼ sasin uñtʼatäjjarakïnwa (Génesis 17:17; Romanos 4:11). * Jupanakajj wali respetomp uñjasiri, purapat parltʼasiri, jan waltʼäwinak askichañatakis purapat yanaptʼasiri ukhamäpjjänwa. Ukampis jupanakarojj Diosar taqe chuyma munasipjjatapatwa jukʼamp uñtʼasi.
Sarajj esposopar wal munasïna, jupamp chikarakiw familiap jakʼan Ur markan jakasïna. Ukampis mä llakiw jupanakan utjäna, Sarajj jan wawachasir warmïnwa (Génesis 11:30). Uka tiemponjja, jan wawanïñajj jan walit uñjatänwa. Sarajj ukhamansa uñjaskchïnjja, janiw Diosatsa ni esposopatsa jitheqtkänti. Amuyatajja, Lot sobrinopan jan awkinïtap laykojj wawaparjamaw jupar uywasipjjäna.
Mä urojja, Abrahán chachajj wali kusisitaw esposapamp jikisir saräna. Sirvkäna uka Diosaw mä ángel toqe jupar parläna. Sara warmejj wali kusisitaw esposopar uñkattʼasajj akham sispachäna: “Angelajj ¿kamstamsa? Mirä amp sum awistʼita” sasa. Abrahanajj janïr yatiykasajj inas mä rat qontʼaschïna, ukat akham sasaw yatiypachäna: “‘Markamatsa familiaranakaman ukatsa mistjjam, ukat jutam, nayajj uñachtʼaykäma uka oraqer mantam’ sasaw Diosajj situ” sasa (Hechos 7:2, 3). Kuntï Diosajj maykäna uka toqetwa wal lupʼipjjpachäna. Jakasipkäna uka markatwa sarjjapjjañapäna ukat jan oraqenjamaw jakasipjjañapäna. ¿Kamspachänsa Sara warmejja? Abrahanajj uk wal yatiñ munpachäna. Esposapajj ¿taqe chuymat yanaptʼpachäna?
Kuntï Sara warmejj amtañapäkäna uk amuytʼañajj chʼamakïspawa. Inas jumajj akham amuysta: “Nayarusa esposojarusa janiw Diosajj markamsa utamsa jaytjjapjjam sasin mayipkituti” sasa. Ukhamäkchisa taqeniruw mä amtar puriñajj waktʼistu, akapachankir jaqenakajj jupanakatakik kuns muniri qollqe chuyma ukhamäpjjewa, ukhamäñasatakiw chʼamañchapjjarakistu. Ukampis Bibliajj Diosan Reinop nayraqat thaqapjjam, Diosamp sum apasiñatak chʼamachasipjjam sasaw chʼamañchtʼistu (Mateo 6:33). Ukhamajj kuntï Sara warmejj lurkäna uka toqet lupʼisajja, “¿kunas nayatakejj nayranki?” sasaw jisktʼasiñasa.
ORAQEPATWA SARJJAPJJÄNA
Utapat sarjjañataki wakichtʼaskasajja, kunanaksa jaytawayani, kunanaksa apasini uka toqetwa Sara warmejj amuytʼpachäna. Jupajj kunanaktï mä asnor jan ukajj mä camellor khumjjatkasapäna ukakwa apasiñapäna. Jiltʼkäna uka yänakapsa regaljjañapänwa jan ukajj alj-jjañapaw wakisïna. Janiw mercadonakarusa, tiendanakan waña manqʼanaka, frutanaka, isinak aljapkäna ukanakarus sarañ puedjjasapänti.
Saratakejj utap jaytañaw jukʼamp chʼamäpachäna. Arqueología toqet yatjjatat jaqenakarjamajja, Ur markan wali suma lurtʼat utanakaw utjäna. Ukhamajj Sara warmejj mä suma utan qamasiñwa aptʼasiskäna. Yaqhep utanakajj tunka payanits jila cuartonakani, pachpar umani ukat phujunakani ukhamäpjjänwa. Jiskʼa utanakas techonakani, perqanakani, punkunakas llaveni ukhamänwa. Uka markat sarjjasajja, ¿jan ajjsarayasisakit Sarajj carpanakan jakasisapäna? Sarañapäkäna uka cheqanakanjja lunthatanaka, leonanaka, leopardonaka, osonaka ukat lobonakaw utjäna, taqe ukanakat ¿jarkʼaqatäsapänti?
Markamatsa familiaranakaman ukatsa mistjjam sasin Diosajj siskatayna uka arunakar istʼañajja, Saratakejj chʼamakïpachänwa. Jupajj wali munasir warmïnwa, inas jil kullakanakani, sobrinonakani, tionakani ukhamächïna, jupanakampejj wali yatitäpachänwa. Sarjjasajj janiw jupanakamp mayamps jikisjjasapänti. Ukhamäkchïnsa, jupajj sapüruw viajiñatak wakichtʼasiskakïna.
Sara warmejj llakthapiskchïnsa, sarjjañ urutakejj taqe kunwa waktʼayjjäna. Abrahanampi Sarampejj Taré chachaw viajiñaparakïna, jupajj niya 200 maranëjjänwa (Génesis 11:31). Sara warmiw uka jilïr jaqerus uñjañapäna. Lot sobrinopaw jupanakampejj sarañaparakïna. Ukhamatwa jupanakajj Diosar istʼasajj “caldeonakan oraqepat” sarjjapjjäna (Hechos 7:4).
Ur markat mistjjasajja, Harán markaruw nayraqat sarantapjjäna. Uka markajja, niya 960 kilometronak inti jalanta alay toqenkänwa (noroeste). Éufrates jawir laknamwa sarantapjjäna. Harán markar purisajja, inas Taré chachan wali usuntatätap laykojj ukan mä qhawqha tiempo qheparapjjchïna. Uka markanwa Taré chachajj 205 maranëjjasajj jiwjjäna. Janïr uka markat viajiñ qalltkasajja, Jehová Diosajj wasitatwa uka oraqet mistjjañapatak Abrahanar amtayäna. Ukat akham sarakïnwa: “Wawanakamampisti mä jachʼa marka tukuyäma” sasa (Génesis 12:2-4). Harán markat sarjjapjjäna uka tiempotakejja, Abrahanajj 75 maranëjjänwa, Sara warmisti 65 maranëjjarakïnwa, janirakiw wawanïpkänti. ¿Kunjamatsa Abrahanajj wawanakamp mä jachʼa markar tukusapäna? ¿Yaqha warmirut ajllisisapäna? Uka tiemponjja, walja warminïñajj janiw jan walit uñjatäkänti. Sara warmis uka toqetwa lupʼpachäna.
Harán markatjja, Abrahanampi familiapampejj kunanaktï uka markan jikjjatapkäna ukanakampi, “ukhamarak qawqha jaqenaktejj” uka lugaran jikjjatapkäna ukanakampiw mistjjapjjäna sasaw Bibliajj qhanañchi (Génesis 12:5). Uka jaqenakajj ¿khitinakäpjjänsa? Inas sirvientenakapächïna. Abrahanampi Sarampejj Jehová Diosjjat parlapjjapunirïpachänwa. Uka toqetjja, judionakan nayra qellqatanakapajj akham siwa: “Uka jaqenakajj Abrahanampi Sarampi chika Jehová Diosar yupaychirinakäpjjänwa” sasa. Ukatï cheqächejja, Sara warmejj Diosar taqe chuym confiyiri warmïpachänwa, ukatwa Diosar jakʼachasipjjañapatakejj yaqhanakarus yanaptʼpachäna. Aka qhepa urunakanjja, janiw jaqenakajj Diosar confiyjjapjjeti ni jutïr urunaksa suma chuymamp suytʼjjapjjeti, ukatwa Sarat yateqasiñasajj wakisi. Bibliat suma yatichäwinak yateqasajja, akham sasaw jisktʼasiñasäspa: “¿Janit yaqhanakar ukanak yatichkarakirista?” sasa.
EGIPTORUW SARJJAPJJÄNA
Éufrates jawir paskatjjasajja, Abrahanampi Sarampejj Jehová Diosajj jupanakar churañ arskäna uka oraqeruw sarañ qalltapjjäna, ukhajj 14 de nisán, 1943 (a.C.) maräpachänwa (Éxodo 12:40, 41). Uka oraqejj kunja sumänsa ukwa Sara warmejj uñtpachäna. Siquem markar niya puripkäna ukhajja, Jehová Diosajj Moré cheqan arbolanakajj utjkäna uka cheqanwa wasitat Abrahanar uñstäna, ukat akham sänwa: “Aka oraqjja wawanakamaruw churä” sasa. ‘Wawanakamaru’ sasin istʼañajj Abrahanatakejj wali kusiskañäpachänwa. Jehová Diosajj mä wawaw Supayar qʼal tukjani sasin Edén huerton siskäna ukwa Abrahanajj amtaspachäna. Kuntï Diosajj jupar siskäna uksa amtarakpachänwa, ‘wawamat jutiri markajj walja bendicionanakwa aka oraqpachatak apanini’ sasaw Diosajj säna (Génesis 3:15; 12:2, 3, 6, 7).
Abrahanan familiapatakejj janiw taqe kunas facilapunïkänti. Amuytʼañataki, Canaán markanjja manqʼat pistʼañaw utjäna, ukatwa Abrahanajj Egipto markar familiapamp sarjjäna. Ukampis ukanjja yaqha jan waltʼäwinwa uñjasipjjarakïna. Ukatwa Abrahanajj Sarar akham säna: ‘Jumajj suma uñnaqtʼan warmïtawa, Egiptonkir jaqenakajj uñjapjjätam ukhajja, “aka warmejj aka jaqen warmipawa” sasaw sapjjani, ukatsti nayarojj jiwayapjjetaspawa, jumarojj janiw jiwayapkätamti. Jan nayar jiwayapjjañapatakejja, “kullakapätwa” samaya’ sasa (Génesis 12:10-13). ¿Kunatsa Abrahanajj Sara warmipar ukham sispachäna?
Janiw ajjsariri kʼarisiri jaqëtap laykojj ukham siskänti, kunjamtï yaqhepajj sapki ukhama. Sara warmejj jupan kullakapäskapunïnwa, Jehová Diosan amtap phoqasiñapatakisa jupanakajj wali amuyumpiw sarnaqapjjañapäna. Abrahán chachan familiapatwa mä wawajj jutañapäna, jupan familiapaw mä jachʼa markarus tukuñapäna. Ukhamajj Abrahán chachatï jiwasapäna ukhajja, Diosan amtapajj janiw phoqaskaspänti. Ukhamarusa, Egiptonkir wali munañani jaqenakajj ukhamapuniw casado warminakar katuntasajj esposonakapar jiwayapjjerïna sasaw arqueología toqet yatjjatatanakajj sapjje. Ukhamajj kuntï Abrahanajj lurañ amtkäna ukajj walikïskänwa, Sara warmis altʼat chuymampiw jupar iyawsäna.
Mä qhawqha tiempotjja, kunjamtï Abrahanajj siskäna ukhamapuniw Faraonan principenakapajj Sara warmin wali suma uñnaqtʼanïtap uñjapjjäna, Sarajj jilïr warmëjjchïnsa, suma uñnaqtʼanïskakïnwa. Ukwa Faraonar yatipjjäna, ukat jupasti “akar irptanipjjam” sasaw sarakïna. Abrahanajj wal llakispachäna, Sara warmis ajjsarayasirakpachänwa. Ukampis janjamakiw Sara warmir jan wal uñjapkänti, antisas wali sumwa jupar katoqapjjäna. Inas Faraonajj kunanaktï jupan utjkäna ukanak uñachtʼayasajj Saran chuymap lunthatañ munchïna, ukhamat jupamp casarasiñatakejj kunsa ‘jilapajj’ mayini uka toqet jupamp parlañataki (Génesis 12:14-16).
Sarajj Faraonan palaciopan utjkäna uka terrazata jan ukajj ventanatwa Egipto markajj kunja sumasa uk uñtpachäna. “Mä utana suma manqʼanak manqʼasa wasitat jakasiñajj kunjamakïspasa” ¿sasat jupajj jisktʼaspachäna? Ur markat sipansa jukʼamp suma markan jakañajj ¿jupatakejj munañjamäpachänti? Sara warmitï Faraonamp casarasiñataki esposopar jaytjjañ amtaspäna ukhajja, ¿janit Supayajj wal kusiskaspänjja? Ukampis Sarajj janiw ukham warmïkänti. Jupajj Diosata ukat esposopat jan jitheqtir warmïnwa, Abrahanamp casaratäkäna ukarus wali respetompiw uñjäna. Qʼañu juchanak luriri akapachanjja, casarat chacha warminakatï Sara warmit yateqasis sarnaqapjjaspa ukhajj wali kusisitaw familian jakasipjjaspa. Ukhamajj Sara warmit yateqasisajj janipuniw familiasatsa amigonakasatsa jitheqtañasäkiti.
Jehová Diosajja, wali munata Sara warmir jarkʼaqañatakejj jan wali plaganakwa Faraonarusa familiaparus apayäna. Sarajj Abrahán chachan esposapätap Faraonajj yatïna ukhajja, esposopan ukaruw wasitat khitäna ukat Egipto markat sarjjapjjam sasaw Abrahanar mayirakïna (Génesis 12:17-20). Sara esposapar wasitat katoqasajj wali kusisitaw Abrahanajj jikjjataspachäna. Jupajj esposapar walpun munasïna, ukatwa “jumajj suma uñnaqtʼan warmïtawa” sasin mä kutejj säna. Ukampis janiw wali suma uñnaqtʼanïtap laykukejj Sarajj munaskänti, Sarajj suma chuymanïnwa, ukatwa Abrahanajj jupar wal munasïna, ukaw Jehová Dios nayraqatansa jukʼamp valoranejja (1 Pedro 3:1-5). Taqeniw ukham suma chuymanïsna. Jiwasatï Diosar serviñ jakäwisan nayrar uchañäni, yaqhanakarus Diosat parlañäni, ukat Diosajj yatichkistu ukarjam qʼom sarnaqañataki chʼamachasiñäni ukhajja, Sara warmjamarakiw sum sarnaqañäni.
^ tʼaqa 3 Qalltanjja, jupanakajj Abrán ukat Sarai satäpjjänwa. Ukampis Jehová Diosajj Abrahán, Sara sutinakampiw uchäna, uka sutinakampiw jupanakarojj jukʼamp uñtʼasi (Génesis 17:5, 15).
^ tʼaqa 8 Sara warmisa Abrahán chachasa Taré chachan wawanakapäpjjänwa, ukampis janiw pachpa taykanïpkänti (Génesis 20:12). Jichhürunakanjja, familpura jaqechasiñajj jan walit uñjatawa, ukampis nayra tiempon jakañajj mayjänwa. Uka tiempon jakir jaqenakajja, Adanampi Evampejj jakapkäna uka tiempon jakapjjatapatjja, niya perfectöpjjänwa. Ukhamajj familpura casarasipkäna ukhajja, janiw jichhürunakjamajj wawanakajj usut nasipkänti, ukatwa nayra tiempon ukham casarasiñajj utjäna. 400 maranak qhepatjja, jaqenakajj janiw ukhamäjjapjjänti. Ukatwa Moisesar churaskäna uka Leyinakan familpura casarasiñajj jan walit uñjatäjjäna (Levítico 18:6).
Jukʼamp yatiñataki
DIOSAN APAYANIT SUMA YATIYÄWINAKA
¿Kunjamsa Diosan Leyinakapajj yanaptʼistu?
Kunatsa Diosan yanapap muntanjja, ukat Jesusajj kuna pä Leyinakats qhanañchäna uk yatjjatam.


text:
PELIWEISI 2
¿Deponümeta Dioso?
Pepokaenükuene yapütanetsi Dioso, i pewünü Jehová (Éxodo 3:15). Bajaraponüraja peyatinü, bajarajjuajitsia apotaetsi. Nakajitsipa bitsoyo, wajjaitsi ata tsibukeitsi bejitsipatsi. Bajarapakueniata itsamonae wajajitsipaenejja (Mateo 22:35-40). Itsajiwiyota apokuene kaüjüpaetsi, tsipaji Jehová ejjana dajjitakuenejawanü.
Pekapitsapae wüjünaya dajjitakuene kopiaya ejjanatsi apopenapebetsi saübejenü. Ajenata yapütanetsi Jesucristokuene. Dioso ata ejjana apopenapebetsiwi.
Jehová ejjana dajjita atjübüpijijawanü . . . i dajjita ira peyajawa jjeinaejawanü (Apocalipsis 4:11)
Jehová ejjana atjübüpijijawanü, iranüata i dajjita jjuanü yajawa jjeina (Génesis 1:1).
Adán kopiaya jiwitonükuene ejjanatsi, atsapurubetsina (Génesis 2:7).


text:
JUK’AMPI YATXATAÑATAKI
¿Khitisa Miguel sat arcangelaxa?
BIBLIANXA mä qhawqha chiqanakwa Miguel sata angelaruxa aytasi. Uka qillqatanakanxa uka angelax kuns luraskapuniwa. Daniel libronxa, ñanqha angelanakampiwa nuwasiski; Judas qillqatanxa Supayampiw jiskhisiski, ukat Apocalipsis libronsti Supayampi ukat saxranakampiwa nuwasiskaraki. Ukhamasti, Jehová Diosaruxa arxatapuniwa, ukatsti Diosan uñisirinakaparuxa saykatapuniwa. Sutipaxa, “¿Khitisa Diosjamaxa?” sañ muni, ukhamatwa Miguelaxa sutiparjama sarnaqi. Jichhasti, ¿khitirakïpacha Miguelasti?
Janïra uk yatxatkasaxa ak amuyt’añäni: yaqhipanakaxa pä sutinïpxiwa. Jacob chachaxa Israel satarakïnwa, ukat apóstol Pedroxa Simón sutimpi uñt’atarakïnwa (Génesis 49: 1,2; Mateo 10:2). Ukhamarakiwa, Miguel sutixa Jesucriston yaqha sutipaw siw Bibliaxa, janira aka Uraqiru jutkäna ukhawa uka sutimpi uñt’atänxa, ukat alaxpacharu sarxäna ukat aksaruwa ukham sutimpi uñt’atarakixa. Kunatsa ukhamaw sistanxa, ukatakixa Bibliata juk’ampi yatxatañäni.
Arcángel. Miguelax “arcángel pachpa[w]” siwa Diosan Arupanxa (Judas 9). Aka arux “jilïr ángel” sañ muni. Ukhamasti, Miguelax mä arcángel satawa, jupa sapakiwa arcangelaxa. Ukatsti Biblianxa janipuniw “arcangelanak” siskiti jan ukasti “arcángel” sakiwa, mayakïkaspas ukhama. Ukatxa, Jesusas uka arcangeläkaspas ukham siwa 1 Tesalonicenses 4:16, ukatxa kunsa jaktanit Jesusax lurani uka tuqitwa ukanxa akham saski: “[Jesucristo] Tatit pachpawa alaxpachat saraqanini taqi munañan arupampi, [mä arunxa] arcangelan arupampi” sasa (Jesucristo Tatitusan Machak Testamentopa, 1974). Aka jisk’a t’aqanxa Jesusawa arcángel arupampi saraqani siwa. Ukhamasti, akanxa qhan amuyt’ayistu, Jesusawa arcangelaxa.
P’iqiñchiri. ‘Arcángel Miguelasti angelanakapampi sayt’asisinxa, Dragonampi angelanakapampiwa nuwasïna’ siw Bibliaxa (Apocalipsis 12:7). Ukhamasti uka Miguelaxa chiqap angelanakar p’iqiñchiriwa. Apocalipsis libronxa Jesusax chiqap angelanakaru p’iqiñchirjam aytasitarakiwa (Apocalipsis 19:14-16). Ukat apóstol Pabloxa qhanpunwa akham säna “Tatitu Jesusax […] alaxpachat nina taypina ch’amani angelanakapampi” jutani, sasa (2 Tesalonicenses 1:7). Ukhamasti Bibliaxa, “Miguelasti angelanakapampi” siwa, ukatxa Jesusax “ch’amani angelanakapampi” sarakiwa (Mateo 13:41; 16:27; 24:31; 1 Pedro 3:22). Diosan Arupanxa janipuniwa chiqap angelanakax pä tamäkaspasa ukham parlkiti, mayaxa Jesusampi p’iqiñchatäkaspasa ukat mayniraki Miguelan p’iqiñchatäkaspasa ukhama. Ukhamasti, Miguel arcangelaxa alaxpachana apnaqirita utt’ayata Jesucristowa.*
* Miguel sutixa, Diosan Yuqapan yaqha sutipawa, uka tuqita juk’ampi yatxatañatakixa Perspicacia para comprender las Escrituras, vol. 2 jach’a librotwa, 386 janat 387 janakam uñxatäta, ukasti Jehová Diosan Qhanañchirinakapan español aruta luratawa.


text:
JUK’AMPI YATXATAÑATAKI
¿Kunas Taripäw Uruxa?
¿TARIPÄW Uruxa jan ukax Juicio Urux kunjamaniw sasmasa? Millón millón almanakaw Diosan nayraqatapanxa sapa mayni taripatäpxani sasaw yaqhipanakax sapxi. Taripatäsinxa, mayninakaxa alaxpach qhapaq marka katuqapxani, ukat yaqhanakasti infiernon wiñay wiñay t’aqhisiyatäpxaniw sapxarakiwa. Ukampisa, uka Taripañ Uruxa janiw ukhamäkanit siw Biblianxa, janiw khatatiñ urunakäkaniti jan ukasti kusisiñ urunakäniwa, taqi kunas machaqaptayatäniwa.
Apocalipsis 20:11, 12 jisk’a t’aqanakanwa uka Taripañ Urutxa apóstol Juanax akham sasa qhanañchi: “Ukatsti mä jach’a janq’u trono uñjarakta, ukhamarak ukan qunt’atäkäna uksa. Jupa nayraqatansti alaxpachas akapachas tukusxänwa, janirakiw kuna chiqas jupanakataki utjkxänti. Jiwatanakarusti jisk’arus jach’arus jupan nayraqatapan sayt’ata uñjta. Libronakasti jist’aratänwa, ukhamarak yaqha librosa. Uka librosti jakañ libro satawa. Jiwatanakasti luräwinakaparjam uñjatäpxänwa, kunjämtï uka libronakan qillqatäkänsa ukhamaru”. ¿Khitis uka trononkiri Taripirixa?
Jehová Diosaw jaqinakan jach’a Taripiripaxa. Ukampis yaqhampiw taripayani siwa. Hechos 17:31 qillqatanxa Pablox siwa: “Diosasti mä uru wakichi, uküruw chiqa kankañampi akapacharux taripani kawkïr jaqtix jupax ajlliski uka tuqi” sasa. Uka Taripirix jaktanit Jesusawa (Juan 5:22). Ukampisa, ¿kunapachas Taripäw Urux qalltani, qhawqha tiempünisa?
Satanasan ñanqhapachapar tukjir Armagedón sata ch’axwäwi pasatatwa Taripañ Urux qalltani siw Apocalipsis libroxa (Apocalipsis 16:14, 16; 19: 19-20:3).* Armagedón pasatatsti, Supayas saxranakapasa manqhapach ch’amakaru jan ukax mik’ayaru waranqa maranak jist’antatäniwa. Ukañkamasti, 144.000 alaxpachar saririnakawa jaqinakaru taripapxani ukatsti “Cristompiw waranqa mara” apnaqapxani (Apocalipsis 14:1-3; 20:1-4; Romanos 8:17). Kunjamtï yatiqktanxa, Taripañ Uruxa janiw mä urukïkiti, jan ukasti waranqa maranakäniwa, janiw mä urunaki jank’aki taripaskaniti.
Uka waranqa maranakanxa, Jesucristow ‘jiwatanakarusa jakirinakarusa taripani’ (2 Timoteo 4:1). ‘Jakirinaka’ siski uka arux Armagedón pasakipir “walja jaqinaka” sañ muni (Apocalipsis 7:9-17). Apóstol Juanax “jiwatanakarusti […] jupan nayraqatapan sayt’ata uñjta” sarakïnwa. Kunjamtï Jesusax siskänxa, jiwatanakax jaktayatäpxaniwa (Juan 5:28, 29; Hechos 24:15). ¿Kuna luratanakapxarus uka jaqinakax taripatäpxani?
Apóstol Juanan uñjäwipanxa “libronakasti jist’aratänwa” ukat “jiwatanakasti luräwinakaparjam uñjatäpxänwa, kunjamti uka libronakan qillqatäkänsa ukhamaru”. ¿Uka libronakanxa jaqinakan nayra luräwinakapati qillqatäpacha? Janiwa. Janiw nayra juchanakaparjama, mä arunxa, jan jiwkasin juchanakarjam taripatäpkaniti. ¿Kunats ukhamaniw sistanxa? “Khititix jiwki ukax juchatxa jithiqtatäxiwa” siw Bibliaxa (Romanos 6:7). Jaktanirinakan juchanakapaxa chhaqtayatäxaniwa. Ukhamasti, uka libronakanxa Diosan machaq yatichäwinakapanïniwa. Wiñay jakañatakixa, jaktanirinakasa, Armagedón pasirinakasa Diosan uka kamachinakarjama sarnaqapxañapawa. Uka waranqa maranakanwa Jehová Diosax yaqha machaq kamachinakamp uñstayani. Ukhamatwa, sapa maynix uka Taripañ Urun sarnaqataparjam uñjatäni.
Taripañ Urunxa, millón millón jaqinakawa ukhaki Diosan munañapatxa yatiqañ qalltasipkani, ukat ukhamarjamaw sarnaqapxarakini. Ukatakixa, waljaniruw taqi chiqan yatichasini. Ukhamasti, “jaqinakax yatiqapxaniwa kunatix chiqapäki ukxa” (Isaías 26:9). Ukampisa, janiw taqinixa Diosan munañapxa lurañ munapkaniti. Isaías 26:10 siwa: “Ñanqha jaqinakat khuyapayaskäta ukasa, jupanakax janipuniw chiqapäñxa yatiqapkaniti; aski jaqinakan uraqinakapansti sinti qhurunakarakiw tukupxi, janirakiw [Jehová] Tatitun jach’a kankañapsa yäqapkiti” sasa. Uka ñanqha jaqinakaxa jan mayampitakiw tukjatäpxani uka Taripäw Urunxa (Isaías 65:20).
Kunapachatï Taripañ Urux tukusxani ukhaxa, jakaskir jaqinakax kunatix chiqa jakäwïki ukan jakasxapxani, jan juchan chiqa jaqinakjama. Ukhamasti, Taripañ Urunwa chiqap jaqinakäxañäni, kunjamäpkäntix Adanasa Evasa janir juchachasisax ukhama (1 Corintios 15:24-28). Ukatsti mä qhip qhipa yant’aw utjani. Ukatakisti, Supayaw antutatäni jaqinakaru mä kutimpi yant’añapataki (Apocalipsis 20:3, 7-10). Supayar jan ist’irinakaxa aka profecian suma phuqasïwipwa uñjapxani: “Aski jaqinakax uraq katuqapxani, wiñayatakiw ukan jakapxarakini” (Salmo 37:29). Jïsa, ¡Taripañ Uruxa chiqa chuyman jaqinakatakixa mä suma jach’a bendicionapunïniwa!
* Armagedón tuqit juk’ampi yatxatañatakixa Perspicacia para comprender las Escrituras, vol. 1, 680, 681, 1086, 1087, jananakwa uñxatäta, ukatsti Adoremos al único Dios verdadero, sat libron 20 jaljap uñxatäta, uka pä libronakasti Jehová Diosan Qhanañchirinakapan español aruta luratawa.


text:
JUK’AMPI YATXATAÑATAKI
Santa Cena: Diosar jach’añchir amtäwi
CRISTIANONAKAXA Jesucriston jiwäwipa amtapxäta satäpxiwa, ukasti “Santa Cena” satarakiwa (1 Corintios 11:20). Uk amtañaxa, ¿kunatsa wali wakisirixa? ¿Kunapachasa amtasiñapa? Ukatxa, ¿kunjam amtasiñapasa?
33 j.p. maranwa judionakax Pascua amtasipkäna, uka arumaw Jesucristox uka cena utt’ayatayna. Pascua fiestxa maran mä kutikwa amtapxirïna, nisán (judionakan calendariopa) phaxsita 14 urunak saraqataru. Judionakaxa uka uru tantiyañatakixa suyapxirïnwa panqarir phaxsinakana kunapachatï urumpi arumampixa chik chikaru jaljaski uka uru. Uka uru jak’ankiri wawa phaxsitwa, nisán phaxsix jakhusiñ qalltäna. Pascua uruxa 14 urunak nisán phaxsita saraqataruw wakt’irïna, Inti jalantxaru.
Uka arumawa, Jesusax apostolanakapampi Pascua amtapxatayna. Judas Iscariote chacharu khitanukxasawa Jesusax Santa Cena utt’ayäna. Judionakan Pascuap lantiwa uka cenax uñstayatäxäna, ukatwa maran mä kuti amtasiñapäna.
Kunanakas lurasitayna, uka tuqitxa Mateow akham sasa qillqatayna: “Jesusax t’ant’a irtasinwa yuspagaräna. Pachjasinsti discipulonakaparurakiw churäna: ‘Manq’apxam; akax nayan janchixawa’ sasa. Ukxarusti mä copa astaraki. Diosar yuspagarasinsti jupanakaruw churaraki, akham sasa: ‘Jumanakasti taqini aka copat umt’apxarakim. Akasti nayan wilaxarakiwa. Ukasti [machaq] arust’äwiwa, kawkïritix wartatäkani walja jaqinakar juchanakapata qhispiyañataki’” sasa (Mateo 26:26-28).
Chiqapuniw Jesusax t’ant’xa jañchiparu tukuyän ukat vinsa wilaptayäna sasaw yaqhipanakax sapxi. Ukampisa, Jesusan jañchipax janiw kuna kamacht’atäkänsa kunapachatix t’ant’a churkän ukhaxa. Ukhamasti, ¿chiqapuniw apostolanakax Jesusan jañchipsa wilapsa manq’apxän sisnati? Janiwa, ukax jaqir manq’antañamp sasispawa, ukax wali jach’a juchawa, Diosan kamachipa p’akintañawa (Génesis 9:3, 4; Levítico 17:10). Lucas 22:20 jisk’a t’aqansti Jesusax sänwa: “Aka copax machaq arust’äwiwa wilax tuqi, akasti jumanakan askimatakiw wartasi” sasa. ¿Chiqapuniti uka copax ‘machaq arust’äwiru’ tuküna? Janiwa, mä arust’äwixa mä amtäwiwa, janiw uñjksnati.
Ukhamax t’ant’as vinosa ak amuyañatakiwa: t’ant’axa Criston jan juchani jañchip sañ muni. Jesusax Pascuat jilt’ir jan levaduran t’ant’a irtäna (Éxodo 12:8). Biblianxa levadurax juchampi, jan wali luräwinakampi sasiwa. Ukhamax Jesusax jan juchan cuerpopwa luqtäna, ukwa t’ant’ax sañ munäna (Mateo 16:11, 12; 1 Corintios 5:6, 7; 1 Pedro 2: 22; 1 Juan 2: 1, 2).
Vinosti Jesusan wilap sañ muni, ukampiw machaq arust’äwixa utt’ayasïna. Jesusaxa “jaqinakar juchanakapata qhispiyañataki[wa]” wilaj wartasïxa sasaw satayna. Ukhamïpanwa, yaqhip jaqinakaxa Jehová Diosan nayraqatapanxa q’umäpxi, ukhamaraki Diosampis machaq arust’äwirux mantapxi (Hebreos 9:14; 10:16, 17). Uka arust’äwi utjatapatwa 144.000 jaqinakaxa alaxpacharu sarapxi. Ukanxa apnaqirinakäpxaniwa ukat sacerdotenakjam luqtirïpxarakiniwa, taqi jaqinakan askipataki (Génesis 22:18; Jeremías 31:31-33; 1 Pedro 2:9; Apocalipsis 5:9, 10; 14:1-3).
¿Khitinakas Criston jiwatapat sapa mara amtaski uka tantachäwinxa t’ant’a manq’apxaspa ukat vinsa umt’apxaspaxa? Kunjamtï yatiqktanxa, khitinakatix machaq arust’äwir mantapki, mä arunxa, alaxpacharu sarapkani ukanakakiw t’ant’a manq’apxaspa ukat vinsa umt’apxaspa. Diosan qullan ajayupaw alaxpachan apnaqirinakjam ajllitätapxa jupanakaru sum qhanañchi (Romanos 8:16). Uka jaqinakaxa Jesusamp chika Apnaqañatakiwa mä arust’äwiru mantapxi (Lucas 22:29).
Ukhamasti, ¿khitinakatix kusipach Uraqin jakasipkani ukanakax kuns lurapxi? Kunjamtï, Jesusax siskänxa, Santa Cenaruw sarapxi, janis vino umapkchisa t’ant’a manq’apkchisa ukar sarasax respetwa uñacht’ayapxi. Jehová Diosan Qhanañchirinakapax sapa maraw Santa Cena amtapxi, inti jalantxaru, uka jayp’utwa nisán phaxsin 14 urupax qallti. Uraqpachanxa mä qhawqhanikiw alaxpachar saririnakaxa, ukampisa uka amtäwix wali wakisiriw Jesusan taqi arkirinakapatakixa. Jehová Diosampi Jesucristompixa walpunwa munasipxistu, uka tuqita lup’iñ urasawa ukapachaxa (Juan 3:16).


text:
5 YATICHÄWI
Diosajj juchat kutsuyistu
1, 2. 1) ¿Kunjamas mä suma regalojja? 2) Jesusar aka oraqer khitanitapajja, ¿kunatsa Jehová Diosan mä jachʼa regalopajja?
¿JUMAJJ mä suma regalo katoqerïtati? Kunatï jiwasatak wakiski uk regalapjjestu ukhajja, wal yuspärtanjja. Mä regalojj wal kusisiyistu ukhajja, wali valoranitwa uñjaraktanjja.
2 Diosajj walja regalonak churistu. Ukanakat sipansa, kunatï jiwasatak wali wakiskirïki uka jachʼa regalwa Diosajj churistu. Jupajja Jesucristo Yoqaparuw wiñay jakañanïñasatakejj khitani. Uka toqetwa aka yatichäwin yatjjatañäni (Mateo 20:28 liytʼañataki). Diosajja jaqenakar juchat kutsuyañatakiw Jesusarojj aka oraqer khitanïna, ukanwa jiwasar munasitapajj qhan amuyasi.
¿KUNATSA JUCHAT KUTSUYATÄÑAJJ MUNASÏNA?
3. ¿Kunatsa jaqenakajj jiwtanjja?
3 Jehová Diosajja, juchampita jiwañampit kutsuyasaw jaqenakarojj salvistu (Efesios 1:7). Juchampita jiwañampit kutsuyatäñasajj kunatsa munasïna uk sum amuytʼañatakejja, kunas Edén jardinan nayrajj pasäna uk yatjjatañasawa. Adán nayrïr awkisampi Eva nayrïr taykasampiw juchachasipjjäna. Ukham juchachasipjjatap laykuw jiwapjjarakïna. Jiwasajj Adanampi Evampitwa juch katoqtanjja, ukatwa jiwaraktanjja (9 qhanañchäwi uñjjattʼäta).
4. ¿Khitïnsa Adán chachajja, kuna suma regalsa Diosat katoqäna?
4 Jehová Diosajj Adán sat nayrïr chachar luräna ukhajja, mä suma regalo jupar churäna. Diosajja Adanarojj jan juchan luräna. Adanan amuyupasa cuerpopasa perfectönwa, ukhamajj janiw usuntkaspänti, ni chuymankipstkaspänsa, ni jiwkaspänsa. Niyakejjay Jehová Diosajj Adanar lurchïnjja, jupaw Awkipänjja (Lucas 3:38). Diosajj Adanampejj parlapunirïnwa, kunsa lurañapäna ukjja sum qhanañchäna, mä suma trabajo churarakïna (Génesis 1:28-30; 2:16, 17).
5. Diosajj “jupar uñtasitwa” Adanarojj luräna sasajja, ¿kunatsa Bibliajj sispacha?
5 Diosajja “jupar uñtasitwa” Adanarojj luräna (Génesis 1:27). Mä arunjja, Adanajj Jehová Diosjam chuyman luratänwa, ukatwa jupajj munasiri, yatiñani, cheqapar uñjiri, chʼamani ukhamänjja. Maysa toqetjja, Diosajja Adanarojj jupa pachpa kun lurañsa ajllir luräna. Adanajj janiw mä maquinjamäkänti, jan ukasti kunatï walïki kunatï jan walïkaraki uk lurañjja jupa pachpaw ajllispäna. Adanatï Diosar istʼañ ajllispäna ukhajja, wiñayatakiw Paraison jakasispäna.
6. 1) Diosar jan istʼasajja, ¿kunanaksa Adanajj aptʼasïna? 2) Adanan juchachasitapatjja, ¿kunjamansa uñjastanjja?
6 Adanajj Diosar jan istʼatapatjja, juchañchataw uñjasïna, ukhamatwa Jehová Diosampi sum apasiñsa, jan juchanïñsa, Paraison suma jakasiñsa aptʼasïna (Génesis 3:17-19). Adanampi Evampejj Diosar jan istʼañwa ajllipjjäna, ukhamajj janiw jupanakajj Paraison wasitat jakjjapjjaniti. Adanan juchachasitapatwa “juchajj akapachar mantani, jiwañajj uka juchan utjatapatwa mantaniraki, ukhamatwa jiwañajj taqe jaqenakar katunti, taqenin juchachasipjjatap layku” (Romanos 5:12). Juchachasisajja, juchampina jiwañampina esclavoparuw Adanajj ‘aljantasïna’, jiwasarus ukhamarakiw aljantawayistu (Romanos 7:14). Ukhamäkipansa, ¿jiwasajj paraíso oraqen jakassnati? Jïsa, Jehová Diosaw juchampit jiwañampit kutsuyistu.
7, 8. ¿Kunjamsa maynirojj juchat kutsuyasispa?
7 ¿Kunjamsa maynirojj juchat kutsuyasispa? Mä katuntat jaqer antutayañatakejja, mä precio pagañaw wakisispa. Jan ukajja maynin jan wali luratapat perdonasiñapatakejja ukhat ukha mä precio pagañaw wakisirakispa.
8 Adanan juchachasitapatjja, taqeniw juchampiru jiwañampir katuyatätanjja, janiw khiti jaqes ukatjja kutsuykistaspati. Ukampis Jehová Diosaw juchampita jiwañampita kutsuyatäñasatakejj yanaptʼistu. Jichhajja, kunjamsa Diosajj juchat kutsuyistu, kuna bendicionanaksa katoqsna uk yatjjatañäni.
¿KUNJAMSA DIOSAJJ JUCHAT KUTSUYISTU?
9. ¿Kunjamatsa jaqenakarojj juchat kutsuyasispäna?
9 Adanajj jan juchani jakasiñwa aptʼasïna, janiw jiwasat khitisa kuntï Adanajj aptʼkäna uk kutsuykaspänti. ¿Kunatsa? Taqeniw juchanïtanjja (Salmo 49:7, 8). Jaqenakar juchampita jiwañampit kutsuyañatakejja, jan juchani mä perfecto jaqew munasïna. Jupakiw jakañap “ukhat ukha” churaspäna (1 Timoteo 2:6). Ukhamajja jaqenakar juchat kutsuyañatakejja, Adanjam mä perfecto jaqew munasïna.
10. ¿Kunsa Jehová Diosajj jaqenakar juchat kutsuyañatakejj luräna?
10 ¿Kunsa Jehová Diosajj jaqenakar juchat kutsuyañatakejj luräna? Wali munat Yoqaparuw aka oraqer khitanïna. Uka Yoqapajj Jesusawa, juparuw Diosajj nayraqat luräna (1 Juan 4:9, 10). Awkipar jaytasinjja, Jesusajj taqe chuymaw alajjpachat aka oraqer jutäna (Filipenses 2:7). Jehová Diosajja, María tawaqon purakaparuw Yoqapan jakäwip uchäna, ukhamatwa Jesusajj perfecto jaqjam aka oraqen nasïna (Lucas 1:35).
11. ¿Kunjamatsa mä sapa jaqejj taqe jaqenakar juchat kutsuyaspäna?
11 Jehová Diosar jan istʼasajja, Adanajj taqe jaqenakaruw juchampiru jiwañampir aptʼäna. Ukhamasti jaqenakar juchampita jiwañampit kutsuyir mä jaqejj ¿utjaspänti? Jïsa (Romanos 5:19 liytʼañataki). Jesusaw jaqenakar juchat kutsuyañatakejj perfecto jakäwip sacrificiot loqtäna, jupajj janipuniw juchachaskänti (1 Corintios 15:45). Ukhamasti jupaw jakäwipampejj Adanan taqe wawanakaparojj jiwañat kutsuyistu (1 Corintios 15:21, 22).
12. ¿Kunatsa Jesusajj wali tʼaqesiyat uñjasïna?
12 Janïr jiwayatäkasajja, Jesusarojj wal tʼaqesiyapjjäna sasaw Bibliajj qhanañchi. Jan sinttʼasisaw Jesusar wal jawqʼjapjjäna, mä tʼaqesiñ lawaruw chʼakkatapjjarakïna, ukanwa wali tʼaqesiyat jiwäna (Juan 19:1, 16-18, 30; 15 qhanañchäwi uñjjattʼäta). ¿Kunatsa Jesusajj tʼaqesiyat uñjaspachäna? Amtañäni, mä jaqejj jan walinakan uñjasisajj Diosat jitheqtaspawa sasaw Supayajj säna. Ukampis Jesusajja, mä perfecto jaqejj sinti jan walinakan uñjaskasasa janiw Diosat jitheqtkaspati ukwa uñachtʼayäna. Jehová Diosajja, Jesusar jupat jan jitheqtir uñjasajj ¡walpun kusispachäna! (Proverbios 27:11).
13. ¿Kunjamsa Jesusajj juchat kutsuyistu?
13 ¿Kunjamsa Jesusajj juchat kutsuyistu? Jupajj perfecto jakañapwa Awkipar churäna. ¿Kunjamsa uk luräna? Jesusajj 14 de nisán, 33 maranwa jiwäna. Jehová Diosajj janiw Jesusarojj enemigonakapat jarkʼaqkänti (Hebreos 10:10). Kimsa urutsti, Diosaw Jesusar jaktayjjäna. Juparojj janiw jañchi cuerpon jaktaykänti, jan ukasti mä espíritu cuerponwa jaktayäna. Qhepatjja, Jesusajj Awkipan ukaruw alajjpachar kuttʼjjäna, ukanwa jan juchani jakañap Jehová Diosar churjjäna (Hebreos 9:24). Ukhamatwa Jesusajj juchampita jiwañampita kutsuyistu (Romanos 3:23, 24 liytʼañataki).
¿KUNJAMSA JESUSAN JIWATAPAJJ YANAPTʼISTU?
14, 15. ¿Kunsa perdonatäñatakejj lurañasa?
14 Diosan wali valorani regalopat walja yanaptʼanakwa katoqtanjja. Jesusan jiwatapajj kunjamsa jichhürunakan yanaptʼistu, jutïrinsa kunjamsa yanaptʼistani ukanakat jichhajj yatjjatañäni.
15 Juchanakasajj perdonatawa. Kunatï walïki uk lurañajj chʼamakiwa, pantjasiñajj utjakipuniwa, awisajj arumpisa luratanakampisa juchachastanwa (Colosenses 1:13, 14). Ukhamajj ¿kunjamatsa perdonatäsna? Juchanakasatjja taqe chuymaw arrepentisiñasa, humilde chuymampirakiw Jehová Diosar perdón mayisiñasa. Ukhamtï lurañänejja, Jehová Diosajj juchanakas perdonatapatjja janiw pächaskañäniti (1 Juan 1:8, 9).
16. ¿Kunsa suma conciencianïñatakejj lurañasa?
16 Suma conciencianïtanwa. Chuymasajja jan ukajj concienciasajj jan wali luratasat juchañchistu ukhajja, wali juchanïksnasa, janis kuna suytʼañas utj-jjaspa, janis kunatakis walïksna ukham amuyassna. Ukampis janiw aynachtʼañasäkiti. Jehová Diosarutï taqe chuyma perdón mayisiñäni ukhajja, jupajj istʼistaniwa, perdonarakistaniwa janiw uka toqet pächasiñasäkiti (Hebreos 9:13, 14). Jehová Diosajja, taqe llakinakassa pantjasitanakassa jupar yatiysna ukwa muni (Hebreos 4:14-16). Ukhamatakwa Diosampejj sumankañäni.
17. Jesusan jiwatapatjja ¿kuna bendicionanakas utjani?
17 Wiñay jakañwa katoqañäni. “Kuntï juchajj pagot churki ukajj jiwañawa, kuntï Diosajj Cristo Jesús Tatitus taypi ukhamak churki ukajja wiñay jakañawa” (Romanos 6:23). Jesusan jiwas layku jiwatapatjja wiñayaw jakasiñäni, janirakiw usuntañas utj-jjaniti (Apocalipsis 21:3, 4). ¿Kunsa uka bendicionanak katoqañatakejj lurañasa?
¿KUNJAMSA JESUSAN JIWATAPAT YUSPÄRSNA?
18. Jehová Diosajj jiwasar wal munasistu, ¿kunjamatsa uk yattanjja?
18 Mä suma regalo katoqasajj wal kusisirïpachätajja. Taqe regalonakat sipansa Jesusan jiwas layku jiwatapaw jukʼamp valoranejja, ukatwa Jehová Diosarojj wal yuspärañasa. Juan 3:16 qellqatanjja akham siwa: “Diosajj akapachar wal munatap laykuw mä sapa Yoqap churäna” sasa. Jehová Diosajj wal munasistu, ukatwa wali munat Yoqapar aka oraqer khitanïna. Jesusajj ukhamarakiw wal munasistu, ukatwa jiwas layku jiwäna (Juan 15:13). Jesusan jiwatapajja, Jehová Diosasa Jesusasa qhawqsa munasipjjestu ukwa uñachtʼayistu (Gálatas 2:20).
19. ¿Kunjamatsa Jehová Diosan amigopäsma?
19 Jehová Diosajj qhawqsa munasistu uk yatisajja, juparojj ukhamarakiw munasiñ muntanjja. Ukampis Diosar munasiñatakisa amigopäñatakisa nayraqatajj jupar jukʼamp uñtʼañaw wakisi. Ukatwa Juan 17:3 qellqatajj Jehová Diosar jukʼamp uñtʼañasatak chʼamañchistu. Jumatï Jehová Diosat jukʼampi yateqäta ukhajja jukʼampiw jupar munasïta, jupatakjam sarnaqañwa munarakïta, ukhamatwa Jehová Diosan amigopäjjäta. Ukhamajj Bibliat yatjjataskakim, ukhamatwa Jehová Diosar jukʼamp uñtʼäta (1 Juan 5:3).
20. ¿Kunjamsa Jesusan jiwatapat yuspärsna?
20 Jesusan jiwatapat yuspärapjjañäni. Biblianjja siwa: “Yoqar confiyki ukajja, wiñay jakañwa katoqani” sasa (Juan 3:36). ¿Kunjamsa ‘Yoqar confiyatas’ uñachtʼaysna? Ukatakejja Jesusan yatichäwinakaparjam sarnaqañasawa (Juan 13:15). Janiw aru mayakejj Jesusar creytwa sasajj sañasäkiti, jan ukasti Jesusan jiwatapar confiyatasajj luratanakasanwa qhanäñapa. Santiago 2:26 qellqatajj siwa: ‘Diosar confiyañajj jan luräwinakanïki ukhajj jiwatawa’ sasa.
21, 22. 1) ¿Kunatsa sapa marajj Jesusan jiwatap amtir sarañasa? 2) ¿Kuna toqetsa 6, 7 yatichäwinakan yatjjatañäni?
21 Jesusan jiwatap amtir sarañasawa. Janïr jiwayatäkäna uka arumajja, Jesusajj jiwatap amtañatakiw arkirinakapar chʼamañchtʼäna. Jupar istʼasajja, jiwasajj sapa maraw Jesusan jiwatapa, mä arunjja “Tatitun Cenapa” amttanjja (1 Corintios 11:20; Mateo 26:26-28). Jesusajja juchat kutsuyañatakejj jan juchani jakañapwa churäna, jupajj uk amtañaswa muni, ukatwa akham säna: “Akjja nayat amtasisin lurapjjam” sasa (Lucas 22:19 liytʼañataki). Jesusan jiwatap amtir sarasajja, jiwatapat yuspäratasa, Jehová Diosampi Jesusampejj qhawqsa munasipjjestu uk amtataswa uñachtʼaytanjja (16 qhanañchäwi uñjjattʼäta).
22 Jesusajja juchampita jiwañampitwa kutsuyistu, ukajj Jehová Diosan wali jachʼa regalopawa (2 Corintios 9:14, 15). Jehová Diosan uka jachʼa regalopajja, walja millón millón jiwatanakaruw yanaptʼani. Uka toqetwa 6, 7 yatichäwinakan yatjjatañäni.